Masa Untuk Rakyat Lebih Berani Suarakan Bantahan

Menjelang beberapa hari saja lagi apabila GST akan dilaksanakan
pada 1 April
 depan, suara rungutan dan keluhan makin kedengaran di mana-mana mengenai tambahan wang yang mungkin diperlukan untuk meneruskan kehidupan.
Berdasarkan beberapa barangan dan perkhidmatan yang dijangka meningkat harganya sebaik GST dikuatkuasakan, tidak dapat tidak cukai baru itu akan menambahkan lagi beban sedia ada.
Beberapa perkhidmatan seperti bil utiliti, tambah nilai telefon, tiket wayang, ubat-ubatan, transaksi wang di mesin ATM dan segala macam lainnya yang dijangka meningkat, ada ibu bapa juga sudah mulai menerima surat daripada pusat tuisyen anak masing-masing mengenai kenaikan harga bermula
1 April
 depan sebaik GST dilaksanakan.
Dalam masa yang sama janji kerajaan bahawa banyak barangan akan turun harga berikutan GST 6 peratus adalah lebih rendah berbanding SST 16 peratus yang dikenakan sebelum ini seperti hanya tinggal janji semata-mata.
Ini kerana masih belum diketahui apa barang yang bakal diturunkan harganya itu. Langsung tiada pengumuman dan hebahan mengenainya.
Sekaligus semua ini lebih meyakinkan rakyat bahawa GST lebih merupakan beban baru kepada mereka.
Ia juga dikuatkan dengan pengumuman kerajaan bahawa sebaik GST dilaksanakan ia akan menambahkan pendapatan negara dalam bentuk cukai daripada RM16 bilion hingga RM18 bilion setahun kepada RM27 bilion setahun.
Oleh kerana pendapatan negara bertambah, sudah tentu ia juga bermakna lebih banyak wang perlu dirobek daripada poket rakyat melalui GST ini.
Kenyataan bekas Perdana Menteri, Mahathir Mohamad bahawa menjadi hak rakyat bertindak balas atau memberitahu kerajaan bahawa mereka tidak akan dipilih semula setelah GST dilaksanakan seakan-akan mengesahkan lagi cukai itu lebih membebankan berbanding memberi keselesaan.
Begitu juga dengan ucapan bekas Menteri Kewangan, Tengku Razaleigh Hamzah di Parlimen yang menyarankan agar GST ditangguhkan perlaksanaannya turut memberi makna yang sama iaitu cukai baru itu lebih membebankan rakyat.
Lebih malang lagi, menjelang beban yang makin meningkat bakal ditanggung rakyat apabila GST dilaksanakan itu, kerajaan melalui SPAD dan KTM juga hari ini mengumumkan kenaikan tambang bas ekpress, teksi serta keretapi.
Walaupun diumumkan bahawa kenaikan itu tiada kena-mengena dengan perlaksanaan GST, yang pastinya ia adalah tambahan kepada beban kewangan sedia ada.
Semua ini menjadikan kehidupan rakyat, terutama yang berpendapatan rendah,  bak jatuh ditimpa tangga, terduduk pula keatas najis ayam.
Di ketika ini, beserta dengan keputusan kerajaan membeli sebuah jet baru ACJ320 berharga hampir RM500 juta yang tentunya  lebih banyak digunakan oleh Perdana Menteri, slogan “rakyat didahulukan” yang kerap dilaungkan selama ini tidak lebih umpama sampah yang berbau hanyir dan busuk.
Sebenarnya, inilah masanya rakyat pelbagai peringkat dan status kehidupan bangun menyuarakan bantahan dan tindak balas mereka kerana kerajaan nampaknya benar-benar gagal memberi kesejahteraan serta kehidupan yang lebih baik kepada pembayar cukai.
Mungkin pilihanraya umum masih ada kira-kira tiga tahun lagi, tetapi seperti kata Mahathir, rakyat berhak bertindak balas atau memberitahu kerajaan bahawa mereka tidak akan dipilih semula atau tidak dikehendaki lagi sebagai kerajaan.
Bermula
1 April
 adalah masa yang sesuai untuk memberi lebih tekanan kepada kerajaan pimpinan Najib ini. (SH 19/03/2015)
Bagi kebanyakan rakyat, inilah tafsiran mudah mereka mengenai GST…
Tambah nilai telefon bimbit adalah antara yang akan mengalami kenaikan apabila GST dilaksanakan…
Tidak cukup dengan beban GST, tambang pengangkutan awam juga turut naik sama…

0

0

votes
Article Rating
Kongsikan artikel ini


Saranan Perubahan Nizar Jamaluddin Harus Disambut Baik

Pas adalah sebuah parti politik Islam dan bukannya badan dakwah sukarela. Sebagai parti politik, matlamat Pas tentunya ialah kuasa dan daripada kuasa itulah dijadikan landasan mencari keredaan Tuhan.
Ia sama-sekali berbeza dengan badan dakwah sukarela yang hanya mencari keredaan Tuhan tetapi tidak bergantung kepada kuasa.
Penyertaan Pas dalam banyak pilihanraya sejak penubuhannya dan gerak kerja kempennya yang bersungguh-sungguh dalam merebut kuasa atau mengekalkan kuasa adalah petanda jelas bahawa kuasa memang keutamaan dalam perjuangannya.
Disebabkan kepentingan kuasa, walaupun Pas sejak lama memperjuangkan hudud, ia pernah merehatkan agenda itu dengan menjadikan konsep negara kebajikan sebagai gantinya sejak 2008 apabila bekerjasama dengan PKR dan DAP.
Konsep negara kebajikan ini menjadikan Pas semakin dekat dengan pengundi bukan Islam sehingga mampu menang di banyak kawasan pilihanraya di Selangor, Perak, Johor dan lain-lainnya.
Presiden Pas, Haji Hadi Awang dalam video yang boleh ditemui dalam youtube pernah menyebut bahawa hudud tidak boleh dilaksanakan selagi masalah pengangguran tidak diselesaikan kerana kejadian curi misalnya ada hubung kait dengannya.
Tetapi kenyataan mutakhir beberapa pemimpin Pas setelah isu hudud bangkit kembali sekarang ini barangkali memeningkan kepala ahli-ahli parti itu sendiri. Haji Hadi berkata, wawasan Pas ialah akhirat dan bukannya setakat 2020 saja.
Ia adalah jawapan beliau sehari selepas Dun Kelantan meluluskan pindaan enakmen bagi melaksanakan hudud di negeri itu. Kenyataan ini memberi gambaran bahawa Pas lebih  mementingkan akhirat dan sanggup kehilangan undi, sokongan dan kuasa semata-mata kerana ingin melaksanakan hudud.
Kenyataan ini tentunya tidak selari dengan sejarah bagaimana undang-undang hudud ini telah tertangguh untuk dilaksanakan sejak lebih 22 tahun lalu, bahkan ia juga pernah direhatkan untuk digantikan dengan negara kebajikan. Lebih dari itu, Haji Hadi pernah menyatakan hudud tidak boleh dilaksanakan selagi ada masalah pengangguran.
Mursyidul Am Pas yang baru, Dr Harun Din pula berkata, parti itu meletakkan perjuangan menegakkan hukum hudud jauh lebih penting daripada kerjasama dalam PR.
Katanya, perjuangan menegakkan hukum hudud sudah sebati dengan Pas dan tidak akan berganjak daripadanya.
Kenyataan Dr Harun Din ini juga memberi erti bahawa Pas lebih rela kehilangan undi, sokongan dan tidak lagi memikirkan kuasa di masa depanndemi untuk melaksanakan hukum hudud itu.
Sebagai parti politik yang dalam masa sama mahu mencari keredaan Tuhan, Pas tidak seharusnya lupa atau malu-malu kepada kuasa yang mahu dikejarnya. Berbanding ada kuasa dengan tiada kuasa, lebih banyak keredaan boleh dilakukan jika kuasa dalam genggaman.
Malangnya, Haji Hadi dan Dr Harun seperti tidak ingin kuasa sekarang ini. Ia secara langsung bertentangan dengan matlamat Pas itu sendiri sebagai sebuah parti politik.
Mungkin ini juga menyebabkan ahli Pas sendiri berpecah. Lebih ramai rasanya dalam Pas yang ingin mengambih alih kuasa UMNO bagi menyelamatkan negara dan rakyat dari terus dirompak di siang hari sebagaimana yang berlaku sekarang.
Menyelamatkan negara juga adalah jihad dan mungkin lebih besar keredaannya daripada Tuhan. Keberanian yang sedang dilakukan oleh banyak pihak terhadap kerajaan sekarang juga bertujuan untuk menyelamatkan masa depan negara. Mungkin Haji Hadi dan Dr Harun tidak nampak  perkara ini, sebaliknya hanya melihat hudud satu-satunya punca keredaan Tuhan.
Jawapan kepada persoalan ini sebenarnya adalah sepertimana yang dinyatakan dengan berani oleh bekas Menteri Besar Perak, Nizar Jamaluddin  bahawa Pas memerlukan perubahan kepimpinan sekarang ini.
Katanya, krisis yang dihadapi Pas sekarang ialah berkaitan pemikiran kepimpinannya dan jika kepimpinan sekarang menunjukkan ada unsur-unsur kelemahan, maka ia perlu diubah sesuai dengan hak yang diberi kepada perwakilan serta dibenarkan oleh perlembagaan parti.
Tidak syak lagi bahawa Nizar menyedari pimpinan Pas sedia ada sudah tidak relevan lagi untuk meneruskan perjuangan parti itu sebagai sebuah parti politik. Keberanian beliau menyatakan perkara penting ini seharusnya disambut baik demi masa depan dan survival Pas sendiri.
Dengan keadaan lebih terbuka untuk meraih kuasa, Pas memang selayaknya dipimpin dan dikemudi oleh watak yang betul pemikiran dan perjuangannya, bukan lagi oleh sosok dan pemikiran seperti Haji Hadi dan Dr Harun Din.
Nizar sudah membuka jalan dan memulakan langkah beraninya, maka yang lain tidak seharusnya berlengah lagi. (SH 21/03/2015)

0

0

votes
Article Rating
Kongsikan artikel ini


Tangguh Saja, Usul Persendirian Jadikan Pas Akhirnya Sendirian

Usul persendirian Pas mengenai hudud di Parlimen benar-benar menjadikan parti itu bersendirian akhirnya. Setelah DAP secara terbuka menyatakan tidak akan menyokongnya, PKR pula semalam turut menyatakan pendirian yang sama.
Bagi PKR, tindakan mereka tidak menyokong usul itu ialah kerana berpendapat Pas membuat keputusan secara unilateral atau sebelah pihak tanpa memberitahu rakan-rakan dalam PR terlebih dahulu dan juga disebabkan ia bercanggah dengan keputusan Majlis Pimpinan PR pada 8 Februari lalu.
Lebih dari itu, tindakan Presiden Pas, Haji Hadi Awang menghantar notis kepada Setiausaha Parlimen berkaitan pembentangan usul persendirian itu juga dianggap tindakannya secara bersendirian.
Ini kerana beberapa pemimpin Pas yang ditanya mengenai notis tersebut seperti Setiausaha Agung, Mustafa Ali dan Ketua Penerangan, Mahfuz Omar, turut menyatakan tidak tahu menahu mengenainya.
Tanpa sokongan PKR dan DAP, jika Pas meneruskan juga membawa usul berkenaan hudud itu di Parlimen, ia hanya disokong oleh 21 Ahli Parlimen daripada parti itu saja.
Oleh kerana pembentangan enakmen pindaan hudud di Dun Kelantan minggu lalu mendapat sokongan daripada UMNO, Pas mungkin mengharapkan semua 88 Ahli Parlimen UMNO akan menyokongnya dalam usul persendirian nanti.
Tetapi mengharapkan sokongan UMNO dalam usul hudud ini mungkin umpama impian menyentuh bintang di langit atau seperti harapan mengggunung ingin berjumpa bidadari dari kayangan saja.
Ia boleh dianggap sesuatu yang mustahil.
Selain sejarah membuktikan UMNO lebih selesa dengan undang-undang sekular,  Najib Razak sendiri pernah mengungkapkan penegasan tidak  akan melaksanakan hudud di negara ini. Dalam pada itu, UMNO juga terkepung dengan penolakan rakan-rakan dalam BN seperti MCA, Gerakan serta komponen Sabah dan Sarawak terhadap hukum itu.
Sukar untuk membayangkan UMNO sanggup menyokong usul persendirian hudud yang bakal dibawa Haji Hadi nanti dan dalam masa yang sama menyebabkannya berhadapan risiko ditinggalkan oleh MCA, Gerakan dan komponen di Sabah dan Sarawak yang merupakan antara penyumbang kekalnya kuasa BN itu sendiri.
Lebih ramai yang percaya tindakan “main mata”  UMNO terhadap Pas dalam isu hudud ini, termasuk sokongan di Dun Kelantan baru-baru ini, lebih bertujuan untuk memecah-belahkan PR semata-mata.
Dan kalau pun Najib atau UMNO tiba-tiba “hilang akal” dan mahu menyokong usul hudud di Parlimen itu nanti, ia juga tidak mencukupi untuk memperolehi majoriti iaitu hanya menjadikan perolehan kepada 109 undian saja (88 UMNO + 21 Pas).
Berdasarkan jumlah Ahli Parlimen seramai 222 orang, majoriti mudah sekurang-kurangnya memerlukan sokongan 112 Ahli Parlimen.
Dalam keadaan ini, usul persendirian Pas mengenai hudud ini sebenarnya tidak bermakna langsung jika diteruskan juga pembentangannya. Ia sama ada menjadikan Pas hanya mampu memperolehi 21 undi atau 109 undi saja.
Kedua-duanya bermakna suatu tindakan “bunuh diri” atau umpama melompat keluar dari kapal terbang tanpa menggunakan payung terjun.
Tindakan terbaik bagi Pas sekarang ialah kembali kepada realiti yang ada di depan mereka. Parti itu seharusnya menarik balik notis dan menangguhkan hasrat mahu membentangkan usul persendirian itu di Parlimen.
Tidak guna meneruskan usul persendirian yang sudah bertukar menjadi tindakan bersendirian itu kerana ia jelas tidak boleh membawa kemenangan, bahkan risiko perpecahan dalam PR dan penolakan rakyat juga lebih besar kerananya.
Dengan menangguhkan usul itu, Pas boleh memulihkan semula hubungannya dalam PR dan kembali berganding tangan untuk menghadapi cabaran masa depan secara bersama dengan PKR dan DAP. Ini lebih merupakan perjuangan boleh menang bagi Pas berbanding meneruskan agenda hudud yang sudah pasti akan kecundang.
Pas boleh meneruskan semula hudud di Kelantan setelah PR memperolehi kuasa dalam pilihanraya akan datang dengan cara meyakinkan rakan-rakan dalam gabungan itu terlebih dahulu mengenai kebaikan dan kelebihan undang-undang Tuhan tersebut.
Belum terlambat sebenarnya untuk Pas kembali ke pangkal jalan setelah “terlena” dan “tersesat” seketika. (SH 22/03/2015)

0

0

votes
Article Rating
Kongsikan artikel ini


Mungkinkah Alwi Meraung Pula Selepas Ini?

Mengikut laporan sebagaimana yang dinyatakan oleh Setiausaha Agung BN, Tengku Adnan Tengku Mansor bahawa Perdana Menteri, Najib Razak akan membuat pengumuman rasmi mengenai pendirian BN berhubung perlaksanaan hukum hudud di Kelantan.
Katanya, pengumuman rasmi akan dibuat selewat-lewatnya Selasa ini.
Bagaimanapun Tengku Adnan juga memberi bayangan, “saya tidak kata kami menentang hudud. Hukum tetap hukum. Tetapi seperti diketahui, hukum hudud mesti mengikut Perlembagaan negara”.
Berdasarkan kenyataan Ku Nan ini, semua orang barangkali sudah boleh membayangkan apakah pendirian yang bakal diumumkan Najib nanti. Ia tidak lain menunjukkan Najib akan sekali  lagi menolak perlaksanaan hukum hudud itu dan  Ahli Parlimen UMNO akan diarahkan agar tidak menyokong usul persendirian yang bakal dibawa oleh Pas nanti.
Sebagaimana sebelum ini Najib pernah menyatakan hukum hudud tidak akan dilaksanakan di negara ini serta berpegang kepada tafsiran maqasid syariah, beliau dijangka akan mengulangi pendirian yang sama  dalam kenyataan yang bakal dikeluarkannya nanti.
Alasan perlaksnaan hudud bercanggah dengan Perlembagaan negara akan turut digunakan untuk menguatkan lagi hujah menolaknya.
Oleh kerana MCA, MIC, Gerakan dan beberapa parti di Sabah dan Sarawak turut menolak hudud serta mengancam untuk meninggalkan BN jika UMNO berpendirian menyokong usul Pas itu, Najib amat jelas tidak mungkin berani berpendirian sebaliknya.
Berbanding Pas, Najib sudah tentu jauh lebih sayangkan parti-parti komponen itu. Memahami pendirian yang bakal dinyatakan Najib nanti, Pas secara realitinya sudah boleh melupakan harapan untuk mendapatkan sokongan UMNO dalam usul persendirian yang bakal dibawanya nanti.
Sokongan yang seolah-olah mereka juga mahukan hudud, baik melalui kenyataan beberapa pemimpinnya atau melalui penubuhan jawatankuasa teknikal bersama kerajaan negeri sebelum ini, tidak lebih hanyalah gula-gula pemanis muka  untuk menunjukkan mereka juga memperjuangkan Islam.
Tetapi persoalan yang menjadi bualan ialah bagaimana pula dengan pendirian 12 Adun UMNO Kelantan yang sudah menyokong usul itu di Dun Kelantan, baru-baru ini.
Bagaimana UMNO negeri Kelantan boleh membuat sesuatu pendirian menyokong sedangkan Pusat belum ada pendirian rasmi mengenainya?
Jika pendirian yang dinyatakan Najib selewat-lewatnya Selasa ini tepat seperti jangkaan ramai iaitu tetap tidak menyokong hudud, apakah tindakan Adun Kelantan itu boleh dianggap bercanggah dengan disiplin parti?
Atau adakah Adun Kelantan, khususnya Alwi Che Ahmad akan meraung-raung menangis kecewa terhadap Najib kerana hukum Allah ditolak begitu saja oleh ketuanya sendiri? (SH 23/03/2015)

0

0

votes
Article Rating
Kongsikan artikel ini


Empat Pilihan Untuk Pas

Kedegilan Pas untuk meneruskan agenda hudud mereka akhirnya meletakkan parti itu di kedudukan paling sukar ketika ini. Jika sebelum ini tindakan Pas membentangkan pindaan enakmen di Dun Kelantan dan kemudian menghantar notis untuk usul persendirian di Parlimen tanpa memaklumkannya terlebih dahulu kepada PR, membuatkan PKR menyatakan tidak akan menyokong usul tersebut, kini giliran DAP pula menyatakan pendiriannya.
Dalam pendirian terbaru yang diputuskan malam tadi, DAP membuat keputusan memutuskan hubungan dengan Haji Hadi tetapi kekal bersama PR.
Ini bermakna, sementara PKR dan DAP kekal dalam PR, masa depan Pas dalam gabungan itu terpulang kepada parti itu menentukannya.
Jika Pas meneruskan juga mahu membentangkan usul persendirian di Parlimen, PKR dan DAP tidak akan memberikan sokongan terhadapnya. Pas hanya boleh berpuas hati dengan sokongan 21 Ahli Parlimennya sahaja.
Dalam masa yang sama, dua pemimpin kerajaan iaitu Nancy Shukri dan Nazri Aziz pula menegaskan, undang-undang hudud tidak mungkin dapat dilaksanakan di negara ini.
Nancy Shukri, Menteri di Jabatan Perdana Menteri yang bertanggungjawab terhadap undang-undang berkata, mustahil hudud dapat dilaksanakan kerana ia bertentangan dengan Perlembagaan.
Selain itu, katanya, Ahli-Ahli Parlimen daripada Sarawak juga tidak akan menyokong sebarang usul mengenai hudud.
Nazri Aziz, Menteri Pelancongan dan pernah memegang portfolio undang-undang sebelum ini, dengan nada lebih keras dan terbuka berkata, hanya orang “bodoh”  yang akan terus bercakap mengenai hudud.
Ini kerana, katanya, sudah termaktub dalam Perlembagaan bahawa undang-undang berkaitan jenayah merupakan bidang kuasa Mahkamah Persekutuan dan bukannya Mahkamah Syariah.
Untuk meminda Perlembagaan pula, tambah Nazri, ia memerlukan sokongan dua pertiga  Ahli Parlimen dan tidak ada sesiapa yang memiliki sokongan sebanyak itu ketika ini.
Nazri juga berkata, selain itu usul persendirian Pas hanya dapat dibentangkan di Parlimen setelah selesai semua aturan urusan kerajaan dan selagi ia tidak habis, usul tersebut tidak dapat dibawa.
Secara langsung, kenyataan Nazri ini membayangkan bahawa usul persendirian berkaitan hudud ini bukan saja tidak pasti dapat dibawa dalam sesi Parlimen yang sedang berlangsung ketika ini, tetapi juga tiada jaminan dalam sesi-sesi yang seterusnya.
Bersandarkan semua situasi yang ada sekarang, usul persendirian hudud yang bakal dibawa oleh Haji Hadi ini selain tiada harapan untuk menang dan mendapat sokongan, malah mungkin juga tidak ruang langsung untuk dibentangkan di Parlimen.
Tetapi yang penting, apakah masa depan Pas dalam konteks ini?
Semuanya kini terserah kepada Pas. Jika mereka ingin terus kekal bersama PR, mengekalkan hubungannya dengan PKR dan DAP serta mahu terus berpotensi memenangi kerusi di kawasan bandar dan separa bandar di Selangor, Perak, Johor, Melaka, Negeri Sembilan dan sebagainya, pilihan yang boleh dibuat ialah sama ada menarik balik usul persendirian itu atau menukar Haji Hadi sebagai Presiden Pas.
Keputusan DAP mahu terus kekal dalam PR tetapi memutuskan hubungan dengan Haji Hadi Hadi adalah isyarat yang jelas bahawa yang menjadi masalah bukannya Pas tetapi hanya Haji Hadi. Dengan ketiadaan sokongan serta kenyataan Nancy Shukri dan Nazri Aziz, usul persendirian itu sudah bemakna lagi.
Tetapi jika Pas ingin terus mengekalkan Haji Hadi, hubungannya dengan PKR dan DAP tentulah tidak seharmoni dulu. Sikap bermasam muka akan terus berpanjangan dan mungkin merebak kepada soal pembahagian kerusi dalam pilihanraya nanti. Pertindihan calon pilihanraya juga mungkin berlaku.
Mengekalkan Haji Hadi juga akan membuatkan Pas berisiko besar untuk mendapat undi dan sokongan bukan Melayu dan ini akan menjadikan Pas hanya mampu memang di kawasan pengundi Melayu di Kelantan, Terenggganu dan Kedah saja. Pengundi bukan Melayu barangkali ramai yang tawar hati dengan kepimpinan dan pemikiran Haji Hadi.
Pilihan lain jika Pas ingin kekal berketuakan Haji Hadi ialah keluar dari PR. Walaupun Nik Amar Abdullah mengatakan Pas tidak kisah sendirian berikutan isu hudud ini, sudah tentulah wajah Pas tidak seperti yang ada sekarang jika ia bersendirian.
Pas tidak saja akan mengalami kehilangan banyak kerusi, tetapi juga akan mengecewakan ramai kelompok profesional dan progresif dalam parti itu.
Pilihan terakhir yang boleh dibuat oleh Pas jika tidak mahu bersendirian ialah membawa Pas menyertai BN dengan tujuan menguatkan kedudukan Melayu dalam gabungan itu.  Tetapi pilihan ini belum tentu juga mendatangkan keselesaan kepada Pas kerana mereka bakal berebut kerusi pilihanraya pula dengan UMNO dalam pilihanraya nanti.
Dengan UMNO lebih dominan dan menang banyak kerusi di kawasan Melayu, jika bersama BN, Pas mungkin hanya diperuntukkan kerusi yang jauh lebih kecil saja.
Segala-galanya kini terserah kepada Pas menentukan hala tujunya antara tarik balik usul, keluar PR, tukar Haji Hadi atau menyertai BN. Pilihlah yang mana satu jalan berturap, jalan berliku atau jalan mati. ( SH 24/03/2015 )

0

0

votes
Article Rating
Kongsikan artikel ini


Sedikit Renungan Sementara Menunggu Reaksi Najib Dan Hadi Awang

Dalam isu hudud yang semakin berlarutan sekarang, apa yang paling ditunggu-tunggu ialah reaksi Perdana Menteri, Najib Razak dan Presiden Pas, Haji Hadi Awang mengenainya.
Najib, sebagaimana yang dinyatakan oleh Setiausaha Agung BN, Tengku Adnan Tengku Mansor, akan mengeluarkan kenyataan yang merupakan pendirian rasmi BN dan kerajaan berhubung isu hudud selewat-lewatnya pada hari Selasa.
Tetapi sehingga hari ini iaitu Rabu, masih belum ada apa-apa kenyataan yang dikeluarkan oleh Najib. Keadaan ini membuatkan Lim Kit Siang mengingatkan Najib agar segera menyatakan pendiriannya.
Ada kemungkinan Najib akan mengeluarkan kenyataan pada hari Jumaat ini selepas mesyuarat kabinet atau sehingga semua kenduri perkahwinan anak perempuannya selesai hujung Mac ini.
Pendirian Haji Hadi pula amat ditunggu selepas DAP semalam mengeluarkan kenyataan memutuskan hubungan dengannya kerana sudah hilang kepercayaan terhadapnya, tetapi dalam masa yang sama mahu terus kekal dalam PR.
Ia memberi erti bahawa DAP hanya bermasalah dengan Haji Hadi dan bukannya dengan Pas.
Selepas DAP menyatakan pendirian itu, Haji Hadi terus mendiamkan diri daripada sorotan media dan hanya pemimpin-pemimpin Pas yang lain saja mengeluarkan kenyataan mempertahankannya atau menyerang balas DAP.
Yang ingin diketahui ialah apakah Haji Hadi akan kekal dengan pendiriannya mengenai hudud, terutama berkaitan pembentangan usul persendirian atau akan mengendurkan dirinya selepas ini.
Berikutan pendirian DAP itu, turut ingin diketahui ialah apakah Haji Hadi akan mempertahankan jawatannya dalam pemilihan Pas Mei ini atau mengundur diri bagi memberi ruang lebih selesa kepada Pas untuk terus berada dalam PR bagi menghadapi pilihanraya umum akan datang.
Sementara menunggu kedua-dua pemimpin tersebut tampil dengan reaksinya atau mungkin terus berdiam diri, renungilah kenyataan  di bawah yang pernah dikeluarkan mereka berkaitan hudud sebelum ini.
Ia mungkin berguna untuk lebih memahami isu hudud ini dan bagaimana pengakhirannya nanti. (SH 25/03/2015).
Tiada hudud di Malaysia, kata Najib…
Haji Hadi juga pernah menyatakan hudud belum sesuai selagi ada masalah pengangguran…

0

0

votes
Article Rating
Kongsikan artikel ini


Hadi Awang Lebih Merugikan Pas?

Menjelang pemilihan Pas pada bulan Mei depan, persoalan yang paling menjadi perhatian sekarang ialah apakah Haji Hadi Awang sebagai Presiden akan dicabar dan adakah Mohamad Sabu sebagai Timbalan Presiden akan digantikan?
Keributan mengenai isu hudud antara Pas dengan rakan gabungannya, DAP sehingga parti itu hilang kepercayaan terhadap Haji Hadi telah merancakkan lagi desakan agar beliau berundur sebagai Presiden Pas.
Ini kerana jika Haji Hadi terus kekal menerajui Pas, ia bukan saja memungkinkan PR berpecah, tetapi juga menyebabkan calon-calon Pas tidak lagi mendapat keyakinan daripada pengundi bukan Melayu dalam pilihanraya akan datang.
Tanpa sokongan pengundi bukan Melayu, Pas tentu saja berisiko kehilangan banyak kerusi di Selangor, Perak, Johor dan beberapa negeri yang lain yang mula dimenanginya sejak 2008 lalu melalui kerjasama dengan PKR dan DAP.
Tetapi untuk memaksa Haji Hadi berundur atau mengalahkannya dalam pemlihan bukan tugas yang mudah. Walaupun Haji Hadi dibayangi pelbagai kelemahan sejak beberapa tahun lalu, perwakilan Pas tidak akan membiarkannya kalah dalam pemilihan. Oleh itu mengalahkan Haji Hadi dalam pemilihan boleh dikira mustahil.
Haji Hadi juga tidak mungkin berundur atau dipaksa berundur kerana tiada jawatan lain yang boleh diberikan kepadanya sebagai ganti setelah kerusi Mursyidul Am yang sebelum ini dipegang oleh Allahyarham Nik Aziz Nik Mat telah pun diisi oleh Dr Haron Din.
Lagi pula akur untuk berundur dalam keadaan sekarang seolah-olah menunjukkan beliau tunduk kepada tekanan luar, terutamanya DAP.
Perkiraan sehingga ini, walaupun ada beberapa nama telah dicalonkan bakal mencabarnya dalam pemilihan nanti seperti Husam Musa dan Ahmad Awang, potensi untuk Haji Hadi kekal jauh lebih besar.
Mungkin yang bakal mencabarnya nanti hanyalah Ahmad Awang saja, seorang calon yang lebih mungkin kalah daripada menang manakala bagi Husam adalah tidak bijak beliau menerima pencalonan untuk menentang Haji Hadi dalam pemilihan kali ini.
Dalam usianya yang masih muda dan merupakan material Presiden Pas di masa depan, Husam hanya perlu bersabar menunggu beberapa tahun lagi detik sesuai memihak kepadanya. Husam sebaiknya kekal mempertahankan jawatan Naib Presidennya saja.
Ruang untuk Haji Hadi berundur secara terhormat sebagai Presiden Pas dan memberi laluan kepada pemimpin lain mengambil alih kerusinya mungkin terbuka semula selepas pemilihan nanti jika Tuan Ibrahim Tuan Man memenangi jawatan Timbalan Presiden menewaskan Mohamad Sabu.
Haji Hadi mungkin bersedia dan tiada masalah menyerahkan kerusi itu kepada Tuan Ibrahim yang pro kepadanya dan berpendidikan agama. Pewakilan Pas pro ulama juga barangkali lebih selesa dengan kepimpinan Tuan Ibrahim sebagai pengganti Haji Hadi.
Tetapi proses peralihan itu akan terhalang jika Mohamad Sabu terus kekal lagi sebagai Timbalan Presiden. Tidak mungkin beliau mahu menyerahkan kerusi Presiden kepada Mohamad Sabu untuk mengambil alihnya.
Ini bermakna jika dalam pemilihan 2015 ini, Mohamad Sabu dapat mempertahankan jawatannya, proses peralihan kepimpinan dalam Pas tidak mungkin berlaku. Dalam pemilihan berikutnya pada 2017, Haji Hadi pasti akan mempertahankan jawatannya sekali lagi.
Ketika itu, sebagaimana pemilihan kali ini, Haji Hadi juga akan kekal lagi sebagai Presiden Pas. Tetapi selepas itu akan berlangsung pilihanraya umum ke 14 yang tempoh akhirnya ialah Mei 2018.
Sudah tentu kepimpinan Haji Hadi akan memberi kesan besar dari segi sokongan pengundi bukan Melayu kepada calon-calon Pas dalam pilihanraya itu nanti.
Dengan jumlah ahli melebihi sejuta orang dan menjadi parti paling besar dalam PR, malangnya kepimpinan Haji Hadi yang ditolak oleh pengundi bukan Melayu hanya akan menyebabkan parti itu kekal di kedudukan paling sedikit menang kerusi dalam pilihanraya akan datang nanti.
Itulah nasib Pas era Haji Hadi. ( SH 26/03/2015 )

0

0

votes
Article Rating
Kongsikan artikel ini


Isu 1MDB Panaskan Bicara Masa Depan Ekonomi Malaysia

Malam semalam telah berlangsung forum “Bicara Masa Depan Ekonomi Malaysia” anjuran sebuah NGO, Pertubuhan Anak Muda Prihatin Darul Ehsan di Dewan MBSA, Bukit Naga, Shah Alam.
Forum disertai oleh dua ahli panel iaitu Naib Presiden Pas, Husam Musa dan Tokoh Wartawan Negara, A Kadir Jasin. Moderatornya pula ialah bekas Ahli Parlimen Balik Pulau, Yusmadi Yusof.
Menariknya ketiga-tiga mereka datang daripada parti yang berbeza iaitu Husam daripada Pas, A Kadir Jasin seorang ahli UMNO manakala Yusmadi daripada PKR.
Walaupun tajuk yang dipilih berkaitan ekonomi Malaysia, tetapi tumpuan perbincangan lebih mengkhusus kepada isu 1MDB yang sejak beberapa bulan lalu semakin menjadi perbualan ramai.
Husam dalam ucapannya menekankan bahawa 1MDB adalah isu penting yang harus diambil perhatian oleh seluruh anggota masyarakat kerana ia sudah menjadi beban yang memberi kesan kepada semua rakyat.
Katanya, beban 1MDB adalah hutang yang bukan saja ditanggung oleh generasi sekarang, tetapi juga bakal berlarutan sehingga generasi yang seterusnya.
Beliau juga menimbulkan persoalan, apakah isu yang melanda 1MDB bakal menyerupai seperti skandal PKFZ di mana semua yang pernah didakwa akhirnya terlepas, namun wang berbilion ringgit yang dipersoalkan lesap begitu saja.
Husam turut membangkitkan soal pencanggahan kepentingan melibatkan Najib Razak yang menjadi Perdana Menteri, Menteri Kewangan dan Pengerusi Lembaga Penasihat 1MDB dalam waktu yang sama, manakala wang yang banyak dipinjam pula adalah daripada KWSP, KWAP dan sebagainya yang terletak di bawah Kementerian Kewangan.
Ketika menjawab pertanyaan peserta pula, Husam menyatakan kesediaan untuk turun bersama-sama dengan rakyat untuk menuntut penyiasatan yang telus dan menyeluruh berkaitan isu demi isu melibatkan 1MDB ini, termasuk juga menghantar petisyen kepada Senat AS agar syarikat yang didaftarkan di negara itu yang didakwa terlibat dalam urusniaganya hendaklah juga diaudit sama.
A Kadir Jasin pula menyatakan, walaupun 1MDB dikatakan sebagai syarikat pelaburan strategik kerajaan tetapi bidang pelaburan yang diceburinya seperti janakuasa bukanlah suatu bidang perniagaan yang baru.
Lebih malang, tegasnya, pelaburan dalam pembekal janakuasa bebas atau IPP itu tidak saja dibuat dengan harga lebih tinggi daripada pasaran, bahkan juga ketika kontraknya dengan TNB sudah hampir tamat tempohnya.
Sehubungan itu, katanya, pelaburan dan hutang 1MDB yang tinggi dan sebahagiannya dijamin oleh kerajaan bukan isu yang boleh dipandang ringan oleh rakyat.
Perjuangan menuntut penyiasatan yang bebas dan menyeluruh berkaitan 1MDB ini seharusnya juga melepasi sempadan parti dan melibatkan semua pihak yang sayangkan negara ini, tambah beliau yang juga merupakan bekas Ketua Pengarang NSTP.
Dengan tegas, A Kadir Jasin menyatakan mereka yang bertanggungjawab dalam pelaburan meragukan dan hutang yang tinggi dalam 1MDB seharusnya diambil tindakan yang sewajarnya.
Berkenaan konflik kepentingan, A Kadir Jasin menyatakan beliau berulangkali menyatakan kedudukan Perdana Menteri memegang jawatan Menteri Kewangan secara serentak lebih mendedahkan kepada berlakunya amalan itu.
Secara umumnya peserta yang hadir amat berpuas hati dengan forum ini dan berharap ia sentiasa diadakan dari semasa ke semasa bagi memberi lebih pendedahan kepada rakyat berkaitan isu-isu ekonomi negara. ( SH 28/03/2015 )
Husam Musa dan A Kadir Jasin sebagai ahli panel manakala Yusmadi sebagai moderator…
Husam Musa mahu semua rakyat sedar nengenai beban 1MDB ini kepada mereka…
A Kadir Jasin mahukan isu 1MDB diperjuangkan melepasi sempadan parti…
Sebahagian daripada peserta forum yang hadir…

0

0

votes
Article Rating
Kongsikan artikel ini


Hudud Hanya Alat Memecahkan Lawan?

Sebetulnya masih tidak diketahui bilakah usul persendirian yang mahu dibawa oleh Presiden Pas, Haji Hadi Awang berkaitan pindaan Enakman Kanun Jenayah Syariah Kelantan atau dalam bahasa mudahnya undang-undang hudud, mahu dibentangkan di Parlimen.
Yang jelas, ia tidak mungkin sempat dibawa dalam sesi Parlimen yang sedang berlangsung sekarang walaupun Haji Hadi sudah menghantar notis mengenainya.
Tetapi berdasarkan kenyataan dua pemimpin kerajaan iaitu Menteri di Jabatan Perdana Menteri, Nancy Shukri dan Menteri Pelancongan dan Kebudayaan, Nazri Aziz, usul itu juga belum pasti dapat dibentangkan dalam sesi yang berikutannya.
Ini kerana Parlimen, kata mereka, akan mengutamakan terlebih dahulu aturan urusan berkaitan kerajaan sebelum usul persendirian. Hanya setelah selesai bab kerajaan, barulah usul persendirian diberikan laluan.
Tetapi urusan pembentangan berkenaan kerajaan pula adalah banyak dan sentiasa bertambah. Tidak mustahil pada sesi Parlimen berikutnya pun usul persendirian Haji Hadi ini masih tiada ruang untuk mencelah.
Jika begitu, ia mungkin hanya dapat dibentangkan dalam sesi berikutnya lagi, lagi dan lagi. Semuanya tidak pasti.
Bagaimanapun, pada ketika ini isu hudud ini sudah terlalu meluas diperkatakan dan mulai bertukar menjadi senjata untuk memusnahkan pihak lawan pula.
Hudud seolah-olah telah menjadi alat politik untuk kepentingan pilihanraya akan datang. UMNO yang melihat kesepakatan dalam PR perlu dimusnahkan agar BN terus dapat mempertahankan kuasanya, sedang berusaha ketika ini menjadikan hudud sebagai alat untuk melaga-lagakan antara Pas dengan DAP.
Ramai pemimpinnya menyokong Pas dan mengecam DAP kerana dianggap mencampuri urusan berkaitan Islam. Pas juga dipuji kerana cekal dan berani untuk menegakkan hukum Allah walaupun pendirian sebenar UMNO sama ada menyokong atau menolak usul persendirian Haji Hadi nanti belum lagi dapat dipastikan.
Sementara Najib Razak sedang melengah-lengahkan masa untuk menyatakan pendirian berhubung perkara ini, apa yang diharapkan oleh UMNO ialah hudud in berupaya memecah-belahkan PR dengan cara Pas keluar atau ditendang daripada gabungan itu.
Jika Pas keluar dan kemudian bertanding secara sendirian dalam pilihanraya nanti, ia tentulah rahmat besar bak bulan jatuh ke riba bagi UMNO.
Tetapi Pas juga menyedari hal ini.  Tidak semua pemimpin dalam Pas mahu berpecah daripada PR. Memang ada kelompok tertentu dalam Pas yang merasakan PR ini ibarat “motor buruk”  yang  selalu rosak, namun ramai juga yang percaya kerosakannya masih boleh diperbaiki lagi berbanding menjadikan BN sebagai “motor ganti”.
Sebab itu, Pas juga menuntut agar Najib segera menyatakan pendirian rasminya berkenaan hudud ini. Jika UMNO menyokong, parti itu berisiko untuk bermasalah dengan rakan-rakan komponen yang lain dalam BN manakala jika menolak pula bemakna sokongan selama ini termasuk menawarkan diri dalam Jawatankuasa Teknikal hanyalah retorik semata-mata. Ia juga menyebabkan UMNO hilang nilai Islamnya di mata pengundi Melayu.
Jika hudud memungkinkan Pas terus bermasalah dengan DAP, hudud juga sebenarnya menjadikan UMNO serba-salah antara menjaga hati rakan-rakan bukan Islamnya dalam BN atau mahu menunjukkan ia juga parti yang memperjuangkan Islam dan penegak hukum-hukum Tuhan.
Akhirnya, selain hudud untuk kepentingan  politik, ia juga adalah senjata politik untuk menyerang dan memusnahkan pihak lawan. Perkara yang lebih realistik sebelum hudud dilaksanakan seperti kekangan Perlembagaan, sokongan majoriti dalam Parlimen, persediaan dan sebagainya tidak lagi dihiraukan.
Hudud lebih diperkatakan dari sudut dan kepentingan politik semata-mata, terutama dalam mendepani hambatan pilihanraya umum akan datang.
Bila mahu dilaksanakan hudud? Entahlah… (SH 29/03/2015)

0

0

votes
Article Rating
Kongsikan artikel ini


Tindakan Tegas Polis, Arahan Siapa Sebenarnya?

Sejak dua tiga hari lalu berita penahanan beberapa pemimpin pembangkang telah menjadi tajuk perbualan ramai di merata tempat. Ini berikutan kali ini mereka yang ditahan agak ramai berbanding sebelumnya, di samping cara penahanan dan layanan yang diterima turut menjadi perdebatan.
Selain Rafizi, Tian Chua, Hishammudin Rais dan Fariz Musa daripada PKR yang ditahan. Mohamad Sabu dan Khalid Samad daripada Pas juga turut ditangkap.
Mohamad Sabu ditahan di Pulau Pinang menjelang demonstasi Kita Lawan Sabtu lalu dan dilepaskan kira-kira 23 jam kemudian dan dilaporkan tiada soal siasat atau keterangan diambil daripadanya. Beliau barangkali cuma mahu “direhatkan” di balai polis daripada menyertai demontasi itu.
Khalid Samad ditahan setelah pihak polis berkunjung ke rumahnya pada
jam 3.20
 pagi selepas demonstrasi Kita Lawan berakhir. Tetapi perintah reman yang dipohon pihak polis terhadapnya telah ditolak oleh mahkamah.
Rafizi yang ditahan kerana menghasut berkaitan demontrasi dan seruan untuk membebaskan Anwar Ibrahim yang ditafsirkan pihak polis sebagai ancaman, selain digari tangannya bahkan juga dibawa ke pejabat PKR untuk diambil beberapa fail dan komputer untuk membantu siasatan. Begitu juga dengan yang lain-lain daripada PKR.
Dalam kes penangkapan paling ramai melibatkan pemimpin pembangkang sejak Anwar dipenjarakan, mereka ditahan sama ada di bawah Akta Hasutan atau pun perhimpunan haram.
Tetapi penahanan dan penangkapan yang agak ramai dan sedikit luar biasa kaedahnya ini menimbulkan banyak persoalan kepada rakyat. Dalam kes Khalid Samad misalnya, agak janggal pihak polis datang dengan jumlah yang ramai di awal pagi ke rumahnya sedangkan atas kedudukannya sebagai Ahli Parlimen, lebih mudah dan molek jika pihak sekadar menghubungi dan memintanya datang ke balai polis saja.
Ramai yang bertanya, apakah semua ini hanya merupakan pendirian tegas pihak polis yang kini diketuai oleh KPN, Khalid Abu Bakar saja? Jika itu benar, mereka turut bertanya, kenapa hanya sekarang tiba-tiba mahu bertegas sedangkan sebelum ini tidak demikian?
Ada juga yang mengaitkan tindakan pihak polis ini adalah atas arahan Perdana Menteri yang dikatakan mahu menunjukkan ketegasannya serta tidak mahu berlembut lagi sepertimana yang dilakukannya sebelum ini?
Dikatakan bahawa bermula dengan pemenjaraan Anwar dan kini penahanan sekian ramai pemimpin pembangkang, ia adalah isyarat Najib tidak mahu bertolak ansur lagi terhadap pembangkang selepas ini.
Sebahagian yang lain pula mengatakan tindakan pihak polis ini adalah  atas arahan Menteri Dalam Negeri, Zahid Hamidi untuk menunjukkan ketegasan dan tiada simpatinya terhadap Anwar Ibrahim dan para penyokongnya.
Beliau dipercayai oleh banyak pihak terpaksa berbuat demikian untuk mematikan segala sesok-sosek dalam UMNO yang masih berterusan mengaitkannya mempunyai perasaan yang sukar dilupakan terhadap Ketua Pembangkang itu.
Zahid didakwa melakukannya semata-mata kerana survival dan untuk memastikan laluan kerjaya politiknya lebih cerah di masa depan.
Dalam perkembangan berkaitan, Anwar juga dilaporkan bersungut kepada seorang bekas Ahli Parlimen yang mengunjunginya di Sungai Buloh baru-baru ini bahawa Zahid Hamidi sebagai Menteri Dalam Negeri turut bersikap lebih tegas mengenai layanan dan kemudahan yang diterimanya di penjara itu.
Anwar menyebut bahawa berbanding ketika beliau di penjara sebelum ini iaitu ketika Tun Mahathir menjadi Menteri Dalam Negeri dan beliau lebih dianggap “musuh utama” kepada bekas Perdana Menteri itu, apa yang dilaluinya di penjara sekarang jauh lebih sukar lagi.
Tetapi ramai juga yang beranggapan pemimpin pembangkang sengaja membuat provokasi atau tindakan yang membolehkan mereka ditahan bagi menimbulkan kemarahan rakyat dan seterusnya melimpahkan simpati kepada perjuangan PR.
Dalam hal ini  selain dikatakan pihak polis termakan dengan strategi mereka, ia juga selari dengan apa yang Anwar pernah ucapkan sebelum ini bahawa pemenjaraannya akan menyebabkan sokongan rakyat kepada PR meningkat daripada 52 kepada 60 peratus.
Namun yang agak nakal lantas berkata, ini tandanya pihak polis turut menyokong PR. (SH 30/03/2015)

0

0

votes
Article Rating
Kongsikan artikel ini


Selamat Menyambut Tibanya GST

Menjelang esok,
1 April
 mana GST mula diperkenalkan di negara kita,  media sosial mula dipenuhi dengan pelbagai jenaka dan gurauan berkenaan cukai baru itu.
Ia mungkin dapat menghiburkan mereka yang resah memikirkan kemungkinan apa barang dan perkhidmatan yang bakal meningkat harganya serta kerisauan lebih banyak wang bakal dibelanjakan mulai bulan ini.
Sehingga ini, di sebalik pelbagai dakwaan mengenai beberapa kenaikan kos yang dialami oleh pengguna, pihak kerajaan nampaknya masih bertungkus-lumus memberi penerangan mengenai apa barang dan perkhidmatan yang baik, yang turun atau yang tidak berubah harganya.
Menjelang esok, tak perlu resah-resah dan rehatkanlah minda buat seketika. Marilah berhibur dengan kreativiti rakyat Malaysia mengenai GST ini. (SH 31/03/2015)
Ucapan selamat daripada Najib…
Najib dengan Mahathir…
Mempertahankan GST…
GST juga menjadi modal untuk ucapan…
Rakus atau tidaknya GST sama-sama kita ketahui selepas 1 April ini…
Ini sokong atau bantah GST?
Wow…ada minuman baru juga…
Niat GST pun ada….

0

0

votes
Article Rating
Kongsikan artikel ini


1 April – Antara Resit Marah Dan Kenduri Mewah

1 April setiap tahun biasanya dikenali sebagai April Fool iaitu hari kita berjenaka atau mengenakan kawan-kawan dengan sesuatu yang menghiburkan. Tujuannya hanyalah untuk suka-suka, bergembira sambil mengeratkan hubungan dengan kawan atau kenalan.
Tetapi 1 April tahun ini di negara kita tiada lawak jenaka atau hilai ketawa seperti tahun-tahun sebelumnya. Semuanya kerana GST yang mula diperkenalkan membuat hampir semua orang lebih menumpukan kepada poket masing-masing dan menilai berapa wang tambahan yang perlu dikeluarkan akibat cukai baru itu.
Oleh kerana itu ia cukai baru dan kerajaan pula selalu mengatakan GST tidak membebankan rakyat, bahkan bangga mengatakan banyak barang akan turun harganya, lalu membuatkan mereka yang berbelanja mengumpul resit masing-masing dan membandingkannya  dengan sebelum ini.
Sesuai dengan media sosial yang turut berkembang, resit-resit pembelian yang mencatatkan kenaikan harga kerana dikenakan cukai GST sebanyak 6 peratus mulai sarat di Facebook dan Twitter sejak malam tadi untuk membuktikan cukai baru ini memang menyebabkan poket lebih rabak dibuatnya.
Ramai juga yang marah kerana pembelian tambah nilai telefon yang sebelum ini dikatakan dikecualikan GST tiba-tiba dikenakan cukai itu. Pasaraya Mydin yang sebelum ini mengaku akan menyerap cukai itu juga dibuktikan dengan resit yang turut mengenakan cukai itu.
Begitu juga, ada pembeli petrol RON97 turut dikenakan GST sedangkan sebelum ini ia dikatakan diserap oleh syarikat pengusaha stesen minyak.
Rata-rata resit yang bertaburan di media sosial adalah lambang marah rakyat terhadap kerajaan, bukan saja kerana cukai GST tetapi juga kerana tidak sungguh-sungguh menguatkuasakan apa yang dicakapkan kepada rakyat selama ini.
Resit-resit marah ini juga membuatkan tiada sesiapa lagi mahu berjenaka berkenaan April Fool pada tahun ini.
Di ketika yang sama, 1 April ini juga bermulanya penyebaran gambar-gambar perkahwinan mewah anak perempuan Najib Razak dengan Rosmah Mansor, Nooryana Najwa dengan pasangannya dari Kazaszhtan, Daniyar Kessikbayev, walaupun majlisnya telah berlangsung pada 28 Mac lalu.
Dalam majlis itu, difahamkan ada larangan secara sopan kepada para tetamu agar tidak menyebarkan gambar-gambar perkahwinan itu di media sosial seperti Facebook, Twitter atau Instagram.
Namun, dalam dunia digital sekarang di mana hampir setiap orang menggenggam telefon pintar, tentulah agak mustahil permintaan itu dipatuhi seratus peratus. Tidak diketahui siapakah yang mula-mula menyebarkannya gambar-gambar itu dan apakah tujuannya berbuat demikian.
Mungkin ia disebabkan terlalu kagum dengan perhiasan serta kemewahan majlis itu dan mungkin juga ingin berkongsi apa yang disaksikannya dengan lebih ramai rakyat Malaysia yang lain.
Apa pun, tersebarnya gambar-gambar itu di hari yang sama dengan GST dilaksanakan, mungkin sekadar kebetulan, tentu saja menambahkan lagi nasib malang yang sedang menimpa Najib dan kerajaan.
Ia seperti wujud garisan yang membezakan darjat – pemimpin dengan gaya mewahnya manakala rakyat sengsara mencatu perbelanjaan harian mereka. ( 01/04/15)
Pasangan mempelai anak dan menantu Najib di atas pelamin…
Mereka di acara memotong kek bertingkat-tingkat…
Pemandangan dewan perkahwinan yang dipenuhi bunga-bunga berwarna putih dan merah jambu…
Pemandangan dari jauh ketika pengantin di atas pelamin…
Tempat santapan untuk pengantin…
Laluan menuju ke dewan perkahwinan yang turut dipenuhi bunga-bunga…
Sudut pemandangan tetamu yang hadir…
Pengantin perempuan memegang jambangan bunga yang mewah dan mengkagumkan….
Benarkah Pasaraya Mydin menyerap cukai GST?
Resit pembelian RON97 yang dikenakan GST…
Tambah nilai telefon juga dikenakan GST walaupun kerajaan mengatakan sebaliknya sebelum ini…
Satu lagi bukti pembelian tambah nilai turut dikenakan GST…

0

0

votes
Article Rating
Kongsikan artikel ini


Masa Untuk Tun M, Ku Li, Pak Lah dan Musa Hitam Bersatu

Sekembalinya daripada luar negara semalam kerana menjalani rawatan mata di Jepun dan tidak menghadiri majlis kenduri kahwin anak perempuan Najib Razak yang gilang-gemilang dan super mewah,  bekas Perdana Menteri,  Tun Mahathir Mohamad tidak menunggu lama untuk meneruskan serangannya kepada Perdana Menteri yang sudah sekian lama ditarik balik sokongannya.
Dalam tulisan di blognya hari ini, Tun Mahathir mengatakan BN akan kalah dalam pilihanraya akan datang selagi dipimpin oleh Najib kerana ketika ini semua kaum menolak kepimpinannya.
Tun Mahathir juga membangkitkan mengenai siapa yang mengarahkan pembunuhan Altantuya, mengenai hutang 1MDB serta pembelian jet baru yang katanya “untuk kegunaan Datuk Seri dan Datin Seri.”
Serangan Tun Mahathir kali ini adalah yang paling keras berbanding sebeluknya dan menyeluruh menyentuh pelbagai aspek yang menjadi punca utama penolakan rakyat terhadap UMNO dan BN yang dipimpin oleh Najib.
Sebelum ini, ketika menulis mengenai 1MDB, Tun Mahathir sudah pun menimbulkan beberapa persoalan mengenai kaitan syarikat itu dengan Jho Low dan anak tiri Najib, Riza Aziz yang mampu menerbitkan filem di Hollywood dan membeli unit kondo mahal di New York.
Tulisan dan kritikan Tun Mahathir kali ini, jika difahami, tidak lain hanya dengan satu tujuan iaitu mahukan Najib berundur atau diundurkan dengan segera jika UMNO dan BN ingin terus mengekalkan kuasa dalam tangannya.
Secara realitinya dan berdasarkan penolakan pelbagai segmen masyarakat yang makin nyata ketika ini, Najib sememangnya hampir tidak diyakini lagi mampu mencipta kemenangan buat UMNO dan BN dalam pilihanraya akan datang.
Najib bukan saja sarat dengan masalah, isu dan kelemahan, bahkan juga mengekalkan segala masalah, isu dan kelemahan itu kekal bersarang melingkari kepimpinannya tanpa menampakkan usaha yang jitu untuk bergerak memperbaikinya.
Yang menariknya, serangan dan kritikan Tun Mahathir kali ini segera mendapat respon positif daripada Tengku Razaleigh Hamzah yang mahukan Najib segera tampil memberikan jawapan kepada persoalan yang dibangkitkan itu.
Menurut beliau yang lebih popular dengan Ku Li, Tun Mahathir hanya menuntut penjelasan dan sudah sampai masanya Najib memberikan penjelasan agar kebenaran terserlah.
Pendirian senada antara Tun Mahathir dengan Ku Li ini secara umumnya adalah berita gembira kepada mereka yang sayangkan negara ini. Terlihat seolah-olah ada sinar baru untuk menyelamatkan negara ini daripada terus musnah dan binasa melalui pendirian senada Mahathir dan Ku Li ini.
Ketika ini, haruslah diakui bahawa negara kita diuruskan dengan teruk oleh Najib. Hutang negara meningkat, wang 1MDB hilang entah ke mana, ekonomi suram, ringgit jatuh, peluang perniagaan atau pekerjaan terhad, pembaziran serta pemborosan terus berleluasa, tadbir urus kerajaan di tahap paling lemah serta 1001 masalah lainnya.
Yang paling memeritkan ialah, hutang sudah pun sedia menunggu bagi anak dan cucu kita yang belum pun lahir ke dunia ini lagi.
Demi menyelamatkan masa depan negara ini, sebenarnya tidak saja Ku Li yang harus tampil memberi sokongan kepada Mahathir. Tun Abdullah Badawi, Tun Musa Hitam dan lain-lain harus juga berani bersuara dan bersama-sama berganding bahu dengannya.
Sebagaimana Tun Mahathir yang tiada kepentingan apa-apa lagi dalam kehidupannya kerana semua anak-anaknya sudah berjaya dan kaya raya, Tun Abdullah dan Tun Musa Hitam juga akan lebih dihormati dan dihargai jika mahu berganding bahu mulai sekarang.
Semua tokoh-tokoh yang pernah berjasa ini iaitu Tun Mahathir, Ku Li, Tun Abdullah dan Tun Musa Hitam harus melupakan sejarah silam dan tidak lagi terperangkap dengan penjara masa masing-masing.
Sekarang adalah masa untuk “biduk lalu kiambang bertaut” serta “buang yang keruh dan ambil yang jernih” kerana masa depan negara dan generasi akan datang lebih penting dari segala-galanya. ( 02/04/2015)

0

0

votes
Article Rating
Kongsikan artikel ini


Najib Mesti Bangkit Melawan!!

Apa yang ditunggu-tunggu oleh semua orang sekarang ialah respon dan jawapan daripada Perdana Menteri, Najib Razak terhadap serangan bertali arus yang kian hari kian keras yang dilontarkan oleh Tun Mahathir Mohamad kepadanya.
Secara normal dan manusiawinya, Najib tidak boleh lagi sekadar berdiam diri dan mengunci mulutnya terhadap semua perkara yang dibangkitkan oleh Mahathir kerana isu-isu yang dibangkitkan itu memang ditujukan kepada dirinya.
Berbanding sebelum ini di mana bekas Perdana Menteri itu hanya membangkitkan isu-isu berkaitan kelemahan kepimpinan, ekonomi, hubungan kaum dan lain-lain, tetapi akhir-akhir ini jelas sekali serangan itu ditujukan betul-betul tepat ditujukan ke dahi Najib.
Dalam tulisan di blognya beberapa minggu sebelum ini, Mahathir membangkitkan mengenai anak tiri Najib, Riza Aziz yang diragui kekayaannya sehingga mampu menerbitkan filem di Hollywood dan membeli unit kondo mewah di New York.
Beliau juga mahu tahu sama ada kekayaan itu ada kaitan dengan 1MDB kerana Jho Low yang merupakan kenalan rapat Riza Aziz, sering dikaitkan dengan pelaburan syarikat yang menjadi anak emas kepada Najib itu.
Dalam serangan terbarunya semalam pula, Tun Mahathir tidak saja membangkitkan mengenai hutang 1MDB, bahkan juga menyentuh beberapa aspek lain yan berkaitan secara langsung dengan Najib seperti siapa yang mengarahkan Sirul membunuh Altantuya dan pembelian jet yang turut digunakan oleh “Datin Seri”.
Beliau juga mengatakan oleh kerana Perdana Menteri sudah terlalu banyak kelemahan dan ditolak oleh semua kaum, maka BN tidak mungkin menang dalam pilihanraya akan datang.
Menelusuri semua perkara yang dibangkitkan oleh Mahathir sejak akhir-akhir ini, ia nyata sudah melewati aspek kelemahan Najib sebagai pemimpin dan Perdana Menteri semata-mata. Sasaran kini lebih mengenai maruah diri dan keluarga Najib yang dipertikai, diragui dan mahu beliau menjelaskannya kepada umum.
Kekayaan Riza yang dipertikaikan dan dikaitkan dengan Jho Low dan 1MDB adalah maruah Najib. Kecelaruan hutang, keraguan pelaburan dan kehilangan wang 1MDB yang dikaitkan dengan kekayaan keluarganya juga adalah maruah Najib. Pertanyaan tentang Sirul juga berkaitan maruah Najib dan penggunaan jet yang turun digunakan oleh “Datin Seri”  juga adalah tentang maruah Najib.
Oleh kerana terlalu banyak isu yang dipersoalkan itu adalah berkaitan maruah diri dan keluarganya, benarkah kekayaannya diperolehi dengan cara yang betul, bersihkah dirinya daripada kaitan pembunuhan Altantuya dan sejauh mana penyalagunaan jet untuk isterinya, maka tiada orang lain yang berhak menjawabnya selain Najib sendiri.
Tengku Adnan tidak layak menjawab, Jamaluddin Jarjis yang menjadi panglima Najib juga tidak layak menjawabnya. Jauh tidak layak menjawabnya ialah Dr Fuad Zarkashi yang hanya makan gaji sebagai Ketua Pengarah Jasa setelah kalah dalam pilihanraya lalu.
Najib tiada pilihan selain menjawab, menafikan dengan bukti-butki atau membenarkan siasatan dijalankan secara adil dan menyeluruh terhadap semua keraguan yang dibangkitkan oleh Tun Mahathir itu. Berdiam diri bukan lagi pilihan pada ketika ini kerana yang dibangkitkan oleh Tun Mahathir ialah berkenaan maruah diri dan keluarganya.
Kadang-kadang orang bertanya, di mana maruah Najib dalam mempertahankan diri, isteri dan keluarganya jika sering memilih berdiam diri saja?
Jika hal yang tepat berkaitan diri dan maruah keluarganya pun tidak mampu dipertahankan, bagaimanakah rakyat mahu yakin beliau mampu mempertahankan agenda parti, bangsa dan negara?
Hanya Najib yang sesuai dan selayaknya memberikan jawapan terhadap serangan Mahathir ini, bahkan itulah juga yang disarankan Tengku Razaleigh Hamzah kepadanya.
Sekarang adalah masa untuk Najib menjawab dan melawan balik semua serangan Mahathir. Selagi berdiam diri, selagi itulah beliau akan dianggap pemimpin yang lemah dan tidak bermaya. Mengumpulkan kekuatan 154 Ketua UMNO Bahagian dan sokongan daripada semua komponen BN tidak bermakna apa-apa jika tidak mampu berhadapan dengan Tun Mahathir yang hanya seorang diri.
Lagi pula, jika betul Najib berada di pihak yang benar dan tiada sekecil hama pun yang mahu disembunyikan, apalah yang susah sangat menjawab isu-isu yang dibangkitkan oleh Mahathir itu? (SH 03/04/2015)

0

0

votes
Article Rating
Kongsikan artikel ini


Apakah Sirul 'Senjata Sebenar' Mahathir Menjatuhkan Najib?

Bekas Perdana Menteri, Tun Mahathir Mohamad meneruskan lagi serangannya kepada Najib Razak dengan mendedahkan bahawa Sirul Azhar Umar, anggota polis yang didapati bersalah membunuh Altantuya tetapi kini melarikan diri ke Autralia, pernah menjadi pengawal peribadinya suatu ketika dahulu.
Kata Tun Mahathir, sewaktu bekerja dengannya, Sirul tidak pernah pula membunuh sesiapa.
Sebagai makluman,  ketika didakwa melakukan pembunuhan Altantuya, Sirul adalah salah seorang pengawal peribadi yang ditugaskan menjaga Najib Razak yang ketika itu menjadi Timbalan Perdana Menteri.
Tiada sesiapa tahu atau sedar bahawa Sirul pernah menjadi pengawal peribadi Tun Mahathir sebelum ini. Ia tidak pernah disebut di mana-mana atau didedahkan oleh sesiapa, termasuk ketika perbicaraan di mahkamah.
Dengan pendedahan Tun Mahathir ini bukan saja  menunjukkan beliau tidak menunjukkan tanda-tanda akan berganjak sedikit pun daripada apa yang yang telah dimulakannya, bahkan meneruskan dengan maklumat-maklumat baru yang lebih menarik lagi.
Ramai yang mula meneka-neka ketika ini mengenai hubungan Tun Mahathir dengan Sirul, termasuk tindakannya melarikan diri ke Australia yang dilihat semata-mata untuk mengelakkan hukuman mati keatasnya.
Tidak disangkal juga bahawa apabila Tun Mahathir mengatakan Sirul tidak pernah membunuh sesiapa ketika bertugas dengannya, ia adalah isyarat paling jelas bahawa anggota polis itu melakukannya semata-mata kerana menurut arahan.
Siapa yang memberi arahan itulah yang perlu disiasat? Jika Sirul menerima arahan daripada ketuanya, siapa pula yang memberi arahan kepada ketuanya itu?
Tidak syak lagi pendedahan Tun Mahathir bahawa Sirul pernah bekerja dengannya adalah sesuatu yang tambah memeningkan lagi kepala Najib ketika ini.
Tambahan lagi dengan ayat maut yang dilontarkannya, “Dia tak bunuh sesiapa pun ketika bertugas dengan saya”.
Persoalannya kini ialah apakah Tun Mahathir mempunyai lebih banyak maklumat mengenai Sirul?  Apakah selepas ini maklumat itu akan didedahkan satu persatu untuk menekan Najib?
Selain isu 1MDB yang digembar-gemburkan, apakah isu Sirul ini sebenarnya yang lebih dulu membuatkan Najib makin terhenyak kebingungan, lalu akhirnya meletakkan jawatan? (SH
04/0
4/2015)
Pendedahan Mahathir mengenai Sirul yang mengejutkan lagi…

0

0

votes
Article Rating
Kongsikan artikel ini


Minggu Suka Dan Duka Buat Najib

Perdana Menteri, Najib Razak mengalami dua keadaan yang berbeza pada minggu ini. Beliau tentunya sedang dalam suasana gembira kerana baru menerima menantu berikutan anak perempuannya, Nooryana Najwa telah mengakhiri zaman gadisnya.
Dua kenduri  kahwin Nooryana dengan Daniyar telah diadakan di Kuala Lumpur iaitu 28 Mac di KLCC dan 29 Mac pula di PWTC. Hari ini pula, 4 April, majlis kenduri kahwin anaknya diadakan di Pekan, Pahang.
Tetapi menjelang petang tadi, berita sedih mula menyelubungi Perdana Menteri apabila sebuah helikopter terhempas di Kampung Pasir Baru, Semenyih, Selangor.
Semua enam penumpangnya didapati meninggal dunia di mana dua daripadanya diketahui mempunyai hubungan rapat dengan Najib. Mereka ialah Jamaluddin Jarjis, Ahli Parlimen Rompin yang juga bekas Duta Besar Malaysia ke AS dan Azlin Alias, Ketua Setiausaha Sulit Perdana Menteri.
Jamaluddin yang lebih popular dengan JJ adalah orang kanan Najib, terutama berkaitan gerak kerja politik dan hal-hal yang bertujuan meningkatkan hubungan serta penerimaan masyarakat terhadap kepimpinan Perdana Menteri.
Kematian beliau yang tragis bersama Azlin, tentu saja merupakan kehilangan yang amat dirasai oleh Najib sekarang ini. Tentunya tidak mudah beliau menerima kehilangan dua orang pentingnya itu secara serentak.
Beberapa hari yang lalu, seorang pegawai khas Najib, Mohd Po’ad Jelani juga meninggal dunia di Singapura akibat kanser.
Ini bermakna, dalam tempoh beberapa hari ini saja, Najib kehilangan tiga orang pentingnya kerana meninggal dunia.
Takziah kepada Najib dan juga kepada semua keluarga mangsa yang terlibat dalam tragedi ini. Semoga roh mereka dicucuri rahmat dan ditempatkan di kalangan orang-orang yang beriman.
Marilah juga kita sekurang-kurangnya menyedekahkan Al Fatihah kepada roh mereka. ( SH 04/04/2015)
Inilah jenis helikopter yang terhempas itu…
Kawasan di mana helikopter jatuh terhempas…
Bahagian ekor helikopter yang ditemui…

0

0

votes
Article Rating
Kongsikan artikel ini


Apa Kata Jika Mahathir Sendiri Membuat Laporan Polis Terhadap Najib?

Serangan terbuka Tun Mahathir Mohamad terhadap Perdana Menteri, Najib Razak ketika ini sudah boleh dikira berada di tahap yang tidak boleh dipulihkan lagi. Beliau sudah dianggap “berkerat rotan, berpatah arang” dan “putus saudara” dengan Najib.
Bermula dengan serangan terhadap aspek kepimpinan, Tun Mahathir kini benar-benar menyerang sasaran yang melibatkan peribadi dan maruah Najib, terutama berkaitan pembunuhan Altantuya, 1MDB dan kekayaan keluarganya.
Mahathir juga  bukan lagi mahukan apa-apa jawapan dan penjelasan daripada Najib. Beliau sudah menunggu untuk sekian lama menanti jawapan daripada Najib tetapi tiada apa-apa yang diperolehinya. Perjumpaan senyap juga sudah tertutup, kata Tun Mahathir.
Ketika beliau menulis surat menegur dan mengumumkan penarikan balik sokongannya, bukan jawapan atau penjelasan yang dibalas Najib, sebaliknya beliau menghantar seseorang menemui Tun Mahathir agar menarik balik isi hati yang diluahkan melalui surat itu.
Ia jelas menunjukkan bahawa Najib tidak mahu memberi penjelasan dan tidak juga mahu berubah. Pendiriannya ialah Tun Mahathirlah yang harus berundur dan menarik balik suratnya.
Ini tentu saja mengecewakan Mahathir sedangkan apa yang dilakukannya hanyalah untuk menyelamatkan masa depan negara ini. Lalu, Tun Mahathir kini secara terbuka mengkritik, menarik balik sokongan dan terus menyerangnya.
Apa yang dimahukannya sekarang hanyalah satu – Najib mesti berundur dan segera meletakkan jawatan kerana dianggap terlalu banyak skandal berkaitan dirinya.
Dalam memberi tekanan kepada Najib agar berundur itu, Tun Mahathir seolah-olah berpegang kepada isu  Sirul yang dikaitkan dengan pembunuhan Altantuya dan skandal kewangan melibatkan 1MDB sebagai senjata utamanya.
Dari hari ke sehari, ternampak dan memberi keyakinan kepada umum bahawa Tun Mahathir seperti mempunyai sesuatu bukti yang cukup kukuh untuk terus menekan dan menyingkirkan Najib menggunakan isu Altantuya.
Kata-kata dan ungkapan yang dilafazkannya kebelakangan ini jelas cukup spesifik dan tepat mengenai tengah-tengah dahi Najib.  Beliau juga mula membongkar satu demi satu perkara yang tidak pernah diketahui ramai sebelum ini seperti Sirul yang rupa-rupanya pernah menjadi bodyguardnya sebelum ini.
Kata-kata Tun Mahathir yang berbunyi “ketika Sirul bekerja dengan saya, tidak pernah pula dia membunuh sesiapa” adalah jelas mempunyai makna yang mendalam dan boleh difahami oleh sesiapa pun bahawa ianya sedang ditujukan kepada Najib.
Walaupun Tun Mahathir dikhabarkan akan meneruskan lagi serangannya dan Najib pula, menurut Shahrir Samad, Pengerusi BNBBC,  akan memberikan jawapan dan penjelasannya dalam waktu terdekat, tetapi ada baiknya pada ketika ini jika bekas Perdana Menteri itu melangkah lebih ke depan dengan beliau sendiri membuat laporan polis dan menyerahkan bukti-bukti yang mungkin yang dimilikinya berkaitan pembunuhan Altantuya dan 1MDB untuk dilakukan siasatan segera.
Sebagai bekas Perdana Menteri yang disanjung rakyat, tindakan dan keberanian Tun Mahathir sendiri membuat laporan polis akan menunjukkan kesungguhan dan ketulenan apa yang dilakukannya sekarang.
Rakyat juga akan lebih meyakini, melalui kesanggupan Tun Mahathir membuat laporan polis itu, ia benar-benar bertunjangkan untuk menegakkan keadilan dan menyelamatkan negara. Sekaligus, beliau akan lebih disanjung rakyat.
Lagi pula, terutama berkaitan Sirul, Tun Mahathir ada berkata, selain Najib mengatakan ianya merepek, tetapi sebarang siasatan tidak pernah dijalankan.
Sebelum ini hanya pemimpin UMNO Batu Kawan, Khairuddin Abu Hassan ada membuat laporan polis mengenai 1MDB. Tetapi belum ada sesiapa tampil membuat laporan polis mengenai Altantuya.
Dengan Tun Mahathir sedia membuat laporan polis, pihak berkuasa tentunya tiada alasan lagi untuk berdolak-dalik tidak melakukan penyiasatan atau mengatakan kes tersebut sudah ditutup dan tidak perlu dibuka semula.
Mungkin ribuan atau puluh ribuan rakyat juga sedia bersama-sama mengiringinya dalam membuat laporan polis itu. (SH
06/04/2015
)

0

0

votes
Article Rating
Kongsikan artikel ini


Mahathir Dah Jawab, Najib Bila Lagi?

Bekas Perdana Menteri, Mahathir Mohamad memberi pukulan lagi kepada Najib Razak. Kali ini beliau tidak saja meneruskan kritikan dan persoalan untuk segera dijawab malah sambil itu menjawab pelbagai serangan yang mula dilemparkan terhadapnya.
Antara yang dijawabnya ialah mengenai beberapa skandal yang melibatkan kerugian wang di era pemerintahannya.
Katanya, memang ada berlaku kehilangan wang semasa beliau menjadi Perdana Menteri, tetapi semuanya diketahui ke mana perginya.
Mengenai tindakannya menyerang Najib yang dianggap memberi kelebihan kepada pembangkang, Tun Mahathir bertanya, bagaimana pula dengan Najib sendiri yang akur dengan kehendak pembangkang seperti menghapuskan ISA, mengabaikan DEB dan pernah berhasrat menghapuskan Akta Hasutan?
Selain itu, Tun Mahathir juga membangkitkan lagi isu berkenaan 1MDB yang dikaitkan dengan Jho Low dan anak tiri Najib, Riza Aziz serta menangkis persamaan antara Daim yang dilantiknya sebagai Menteri dengan Jho Low yang diberi kepercayaan mengendalikan berbilion wang 1MDB.
Beliau turut mengulangi pendiriannya mengenai Sirul yang tidak sepatutnya dijatuhkan hukuman mati sedangkan anggota polis itu hanyalah pegawai rendah yang patuh pada arahan.
Tun Mahathir tidak terkecuali menunjukkan “kejantanannya” dengan menyatakan sedia disiasat lagi berkenaan kehilangan wang di zamannya.
“Apabila saya letak jawatan, satu usaha dibuat untuk mendapatkan bukti saya melesapkan duit kerajaan. Kalau hendak buat siasatan lagi, saya tiada halangan”, tambah Tun Mahathir dalam tulisan di blognya semalam.
Pelbagai kritikan lain yang dilemparkan oleh penyokong Najib terhadapnya juga dijawabnya dalam kali ini. Antaranya daripada Salleh Tun Said Keruak ( pemimpin UMNO Sabah), Jamal  Mohd Yunos ( pemimpin UMNO Selangor) serta daripada seorang pembaca sebuah portal berita yang dikenali Izack Chin.
Menurut Tun Mahathir lagi, beliau masih ahli UMNO dan kritikannya hanya ditujukan kepada pemimpin, bukan kepada parti. Kedudukan Najib yang lebih lemah berbanding Pak Lah dan dikaitkan dengan banyak syak wasangka juga diulangi lagi.
Beberapa perkara lain lagi disentuh oleh Tun Mahathir dalam tulisannya ini, tetapi tindakannya yang pantas menjawab beberapa kritikan terhadapnya seperti cuba “mengajar” Najib bagaimana seharusnya seseorang pemimpin itu berperanan.
Salah satu kelebihan sebagai pemimpin yang diperlihatkan oleh Mahathir ialah seseorang itu mesti mampu menjawab kritikan dan menjelaskan apa juga perkara yang diragui oleh orangramai.
Selain menuntut Najib menjawab pelbagai kritikan yang dibangkitkannya sebelum ini, Tun Mahathir dalam masa yang sama menunjukkan beliau seorang yang tidak pernah lari daripada kritikan.
Daripada dulu sehinggalah sekarang, itulah watak Tun Mahathir. Beberapa hari sebelum ini, KJ dan Shahrir Samad adalah antara pemimpin UMNO yang tegas menyatakan agar Najib menjawab sendiri kritkan Tun Mahathir.
Hari ini, dalam usianya melebihi 90 tahun dan sudah bersara, Tun Mahathir seperti mahu memperlihatkan kepada Najib agar turut pantas menjawab segala kritikan dan tanda tanya masyarakat sebagaimana yang dilakukannya.
Lalu, apa lagi alasan Najib untuk terus diam, senyap dan bisu? (SH
08/04/2015
)

0

0

votes
Article Rating
Kongsikan artikel ini


Siapa Aidana Baizieva Kekal Misteri, Gambar Di Media Sosial Dipercayai
Bukan Wajah Sebenar

Siapakah sebenarnya wanita misteri yang dipercayai bernama Aidana Baizieva yang turut terbunuh dalam tragedi nahas helikopter di Semenyih Sabtu lalu?
Apakah itu nama sebenarnya atau yang terbunuh itu mempunyai nama yang lain?
Dalam nahas itu, enam penumpang yang terdiri daripada Jamaluddin Jarjis, Ahli Parlimen Rompin, Azlin Alias, Ketua Setiausaha Sulit Perdana Menteri, Tan Huat Seang, seorang ahli perniagaan, juruterbang bernama Clifford, pegawai polis yang dikenali Razakan dan seorang wanita yang belum dipastikan identitinya, telah terbunuh.
Semua orang tertanya-tanya siapakah sebenarnya wanita itu dan bagaimana beliau boleh berada diatas helikopter yang dalam perjalanan pulang ke Kuala Lumpur daripada menghadiri kenduri kahwin anak Najib di Pekan, Pahang itu?
Aidana dipercayai berasal dari Krysgtan, sebuah negara di Asia Tengah, beragama Islam dan masih bujang. Beliau juga dikatakan baru lebih kurang setahun berada di negara ini. Mayatnya masih berada di bilik mayat Hospital Kuala Lumpur dan belum dituntut oleh warisnya.
Wakil Kedutaan Krysgtan semalam dilaporkan ada mengunjungi Hospital Kuala Lumpur untuk melakukan pengecaman tetapi tidak diketahui apakah hasilnya.
Sebelum ini Aidana dilaporkan adalah pembantu juruterbang tetapi apabila didedahkan bahawa helikopter biasanya tidak mempunyai pembantu, beliau dikatakan pula hanyalah kakitangan Cempaka Helikopter Sdn Bhd, syarikat yang menguruskan pesawat tersebut.
Menteri Pengangkutan, Liow Tiong Lai juga semalam mengesahkan Aidana adalah kakitangan syarikat itu, tetapi apa kedudukan, peranan dan  keperluannya beliau berada di atas helikopter untuk ke majlis kenduri kahwin anak Perdana Menteri masih tidak diketahui.
Helikopter juga tidak mempunyai pramugari seperti kapalterbang. Biasanya hanya pilot seorang saja yang mengendalikannya. Lalu, apa tugas dan peranan sebenar Aidana tambah membingungkan lagi.
Tetapi seorang kenalan yang mengetahui mengenai Cempaka Helikopter memberitahu, syarikat itu memang mempunyai beberapa kakitangan daripada negara blok Asia Tengah itu.
Sementara itu, gambar-gambar Aidana yang banyak tersebar di laman-laman sosial juga bukanlah gambarnya yang sebenar. Rupa dan nama sebenar wanita yang terbunuh itu masih lagi tidak diketahui sehingga kini.
Gambar yang tersebar itu dipercayai dipetik daripada web Krysgtan,
gaukhara.com
 di mana gambar itu serupa dengan nama yang dikenali sebagai Aidana Karabasova. Identitinya ditulis sebagai wartawan.
Bagaimanapun lawan web itu sudah tidak boleh dibuka lagi sekarang ini. Saya yang sempat membuat “salinan” laman itu masih lagi memilikinya dan di situ tertera beberapa remaja lelaki dan wanita yang lain.
Selain gambar Aidana itu dipercayai palsu, gambar yang tersebar luas kononnya Jamaluddin Jarjis sempat berselfie di atas helikopter bersama seorang juruterbang dan dua rakannya yang lain, seorang lelaki dan wanita adalah juga palsu.
Gambar itu bukan gambar terakhir di sebelum mereka terhempas. Ini kerana juruterbang itu bukanlah Kapten Clifford Fournier yang terbunuh dalam nahas tersebut.
Seorang rakan yang terlibat dalam industri penerbangan dan mengenali Clifford mengesahkan bahawa juruterbang yang berselfie dengan Jamaluddin Jarjis itu bukanlah juruterbang yang terbunuh itu.
Ia adalah juruterbang lain dan mungkin diambil ketika penerbangan yang lain.
Tetapi semua ini menjadikan segala-galanya terus menjadi tanda-tanya. Di bursa politik dan perbualan kedai kopi, tersebar pelbagai andaian dan tafsiran mengenai siapakah sebenarnya wanita misteri yang mungkin bernama Aidana itu?
Apakah benar ia kakitangan syarikat helikopter itu dan apa keperluannya menaiki pesawat itu? Jika bukan  kakitangan Cempaka Helikopter pula, yang menjadi persoalan, apakah mungkin beliau mempunyai hubungan dengan salah seorang penumpang yang terbunuh itu?
Seorang wakil rakyat Pahang, Adun Bukit Ibam, Wan Kadri Wan Mahussin yang turut menaiki helikopter tersebut tetapi turun di Kota Bahagia dan terselamat dari nahas, mungkin dapat menjawab persoalan mengenai wanita misteri itu.
Sehingga kebenaran terserlah, semuanya akan terus menjadi misteri dan teka-teki. Di ketika yang sama, perbualan mengenai identiti wanita itu makin rancak di mana-mana ketika ini.
Secara umumnya kita memang agak kurang mengenai banyak negara di Asia Tengah yang kebanyakannya berakhir dengan “Tan”. Sebelum ini kita mungkin hanya biasa mendengar nama Kazakhstan, itu pun setelah anak Najib bertunang dan berkahwin dengan lelaki daripada negara itu.
Kini, mungkin nama Krysgtan pula menjadi popular serta meniti di bibir ramai orang. ( SH
07/04/2015
))
Inilah wajah Aidana yang dikatakan terbunuh itu tetapi ia sebenarnya diambil dari sebuah laman web dah dipercayai seorang wartawan…
Gambar berselfie ini juga adalah palsu…
Inilah wajah sebenar Clifford, juruterbang yang terbunuh itu…
Inilah lawan web yang dipercayai gambar Aidana diperolehi tetapi sudah tidak boleh dibuka lagi..
Berita dan gambar wanita yang tersebar ini dipetcayai bukanlah Aidana yang sebenarnya…

0

0

votes
Article Rating
Kongsikan artikel ini


Email Daripada Aidana Karabasova

Subuh tadi saya menerima email daripada seseorang yang mendakwa dirinya Aidana Karabasova, yang mana gambarnya disebar-luaskan sebelum ini sebagai Aidana Baizeiva iaitu salah seorang mangsa yang turut terbunuh dalam nahas helikopter di Semenyih, baru-baru ini.
Bagaimanapun tidak dapat dipastikan sama ada email ini tulen atau sebaliknya.
Dalam emailnya, Aidana  Karabasova mengakui bahawa itu adalah gambarnya dan beliau bukannya Aidana Baizeiva.
Katanya lagi, beliau masih hidup dan berasal daripada Kazakhstan, bukannya Kyrgzstan.
Dalam artikel di blog ini pada Selasa 7 April lalu, saya menulis berkenaan gambar yang tersebar luas berkaitan Aidana Baizieva yang berkemungkinan bukan wajahnya sebenar kerana gambar itu sebenarnya diperolehi daripada sebuah web bernama
gaukhara.com
.
Sekali lagi, jika email ini tulen, maka sahlah gambar yang tersiar di banyak media baru dan media sosial selama ini adalah Aidana Karabasova dan bukannya gambar sebenar Aidana Baizieva, mangsa yang terbunuh dalam nahas helikopter yang dipercayai rakan kepada juruterbang bernama Clifford.
Ini juga bermakna gambar sebenar Aidana Baizieva masih lagi tidak dapat dipastikan.
Dalam nahas itu, kesemua enam penumpangnya termasuk Ahli Parlimen Rompin, Jamaluddin Jarjis dan Ketua Setiausaha Sulit Perdana Menteri, Azlin Alias telah terbunuh.
Negara  Kazakhstan di mana Aidana Karabasova dipercayai berasal adalah negara yang sama dengan negara asal Daniyar Kessikbayev, menantu Perdana Menteri, Najib Razak yang majlis perkahwinan gilang gemilangnya diadakan baru-baru ini.
Setelah majlis di Malaysia, hujung minggu ini pula dijangka diadakan majlis bertandang ke Kazakhstan. (SH
09/04/15
)
Inilah email daripada Aidana Karabasova…
Jika email itu tulen, maka sah ini adalah Aidana Karabasova dan bukannya Aidana Baizeiva…

0

0

votes
Article Rating
Kongsikan artikel ini


Ehem, Ehem…Pak Lah Pun Dah Muncul Sokong Najib!!

Semalam Najib Razak muncul di televisyen untuk menjawab pelbagai serangan dan kritikan yang dilemparkan terhadap kepimpinannya, terutama oleh bekas Perdana Menteri, Tun Mahathir Mohamad.
Antara topik yang disentuh Perdana Menteri semalam ialah berkenaan pembunuhan Altantuya di mana beliau menafikan mengenali atau pernah berjumpa dengan wanita Mongolia itu dan perkara itu, tambah Najib, turut disahkan hasil siasatan pihak polis.
Najib juga mengatakan beliau sudah tiga kali bersumpah mengenainya, termasuk sekali di sebuah masjid di Permatang Pauh.
Sejak isu Altantuya diperkatakan semula berikutan salah seorang pesalah yang disabitkan dengan kes itu dan sudah pun dijatuhkan hukuman mati, Sirul Azhar Umar melarikan diri ke Australia, ramai yang mengatakan Tun Abdullah atau Pak Lah mungkin mengetahui banyak perkara mengenai kes itu kerana beliau adalah Perdana Menteri ketika itu.
Hanya beberapa jam selepas kemunculan Najib di televisyen, Pak Lah akhirnya muncul dan terus membersihkan nama Najib daripada kaitannya dengan Altantuya.
Menurut Pak Lah, beliau dimaklumkan oleh pihak polis berhubung kejadian yang berlaku pada 2006 itu dan disahkan Najib tidak ada kaitan sama sekali dengannya.
Jawapan Pak Lah dan Najib nampaknya sama dan senada. Najib menafikan beliau terlibat dalam pembunuhan itu dan mengambil hasil siasatan polis untuk menguatkan hujahnya, malah bersumpah tidak pernah berjumpa atau mengenali wanita itu.
Pak Lah juga menafikan kaitan Najib dengan pembunuhan Altantuya berdasarkan pemakluman polis kepadanya.
Tetapi persoalan yang dibangkitkan Tun Mahathir dalam isu ini cuma mahu tahu siapa yang mengarahkan Sirul melakukan pembunuhan itu kerana anggota polis itu hanyalah pegawai rendah yang patuh pada arahan ketuanya.
Menurut Tun Mahathir, tentulah tidak adil dan kejam jika Sirul dihukum mati sedangkan tindakannya hanyalah berdasarkan kepatuhan kepada arahan semata-mata.
Tidak pernah Tun Mahathir menuduh atau melibatkan Najib dalam pembunuhan itu. Beliau hanya mempersoalkan siapa yang memberi arahan saja.
Boleh jadi yang memberi arahan itu adalah ketuanya dalam pasukan yang mengawal keselamatan Najib ketika itu atau orang lain yang kita tidak ketahui. Tetapi jika ketuanya itu pun yang memberi arahan, belum tentu juga ia boleh dikaitkan dengan Najib.
Mungkin seseorang lain yang rapat dengan Najib turut boleh memberi arahan juga.
Inilah yang ingin diketahui oleh Tun Mahathir kerana katanya, ini adalah soal nyawa dan keadilan kepada Sirul.
Selain Najib dan Pak Lah nampaknya sama-sama tidak faham atau sengaja tak mahu faham apa yang dibangkitkan Mahathir, kemunculan semula Pak Lah selepas lama berdiam diri kembali menarik perhatian ramai.
Semua orang tahu Pak Lah diturunkan daripada jawatannya kerana desakan kuat yang dilakukan oleh Tun Mahathir berikutan “gejala budak-budak tingkat 4” yang berleluasa ketika kepimpinannya yang kemudian diikuti dengan keputusan buruk dalam pilihanraya 2008.
Setelah sekian lama berdiam diri, apakah Pak Lah sudah terjaga sekarang semata-mata untuk membela Najib? Adakah beliau akan lebih kerap bersuara mempertahankan Najib selepas ini untuk menebus semula dendam lamanya terhadap Tun Mahathir?
Najib mungkin gembira dengan sokongan dan kehadiran Pak Lah ini tetapi Tun Mahathir pula, lagi ditekan dan diasak, beliau selalunya lebih kreatif dan luar biasa.
Atau mungkinkan terjunnya Pak Lah secara tiba-tiba dalam pertembungan ini semata-mata untuk mengukuhkan lagi kedudukan menantunya, KJ dalam UMNO? (SH
11/04/2015
).

0

0

votes
Article Rating
Kongsikan artikel ini


Jawapan Tak Memuaskan, Perlu Diadakan Forum Khas "Live" Antara Mahathir
Dan Najib

Semua orang mempunyai harapan yang tinggi terhadap temubual Najib Razak melalui televisyen malam tadi yang sejak awal dikatakan akan menjawab segala kritikan terhadapnya, terutama daripada Tun Mahathir Mohamad.
Ramai mengimpikan dapat tidur lena selepas mendengar penjelasannya itu memandangkan Perdana Menteri sudah berdiam diri terlalu lama tanpa jawapan terhadap kritikan yang dilemparkan terhadapnya.
Namun, semuanya hampa dan terus membuatkan lebih banyak tanda tanya bermain-main ramai orang.
Hanya beberapa saat selepas program itu bermula, sudah ramai yang mula kecewa apabila mendapati ianya bukanlah program secara langsung, sebaliknya adalah rakaman saja.
Ramai yang hilang “stim”  kerana rata-rata mengharapkan ianya program siaran langsung yang boleh menampakkan kewibawaan dan ketelusan Perdana Menteri dalam memberikan jawapannya.
Meniti satu demi satu penjelasan yang diberikan oleh Najib kemudiannya pula,  lebih ramai yang kecewa kerana Perdana Menteri sebenarnya tidak menjawab kritikan atau persoalan yang ditujukan terhadapnya, khususnya oleh Tun Mahathir.
Semalam Tun Mahathir melahirkan kehairanan kerana Najib tidak memberikan jawapan sedangkan hanya soalan mudah yang ditujukan kepadanya.
Antara soalan mudah itu ialah ke mana hilangnya wang 1MDB sehingga hutangnya mencanak-canak setinggi RM42 bilion hanya dalam tempoh enam tahun?
Berkenaan pembunuhan Altantuya pula, pertanyaan Tun Mahathir juga mudah iaitu siapa yang mengarahkan anggota polis berpangkat rendah itu melakukan pembunuhan?
Tetapi dalam temubual itu, Najib seolah-olah berselindung di sebalik audit yang sedang dijalankan terhadap 1MDB untuk memberikan jawapan secara berani dan berterus-terang berkenaan pelbagai isu melibatkan syarikat pelaburan strategik yang tidak strategik itu.
Jawapannya berkenaan wang yang disimpan di Pulau Cayman juga berbeza dengan pelbagai laporan sebelum ini. Sebelum ini tidak dinafikan wang itu disimpan di sana, tetapi malam tadi Najib mengatakan pulau itu hanya tempat pendaftaran saja.
Persoalan mengenai Jho Low dan kekayaan peribadi keluarganya juga tidak dijawab Najib walaupun penjelasan sebetulnya boleh diberi tanpa menunggu audit dijalankan.
Berkenaan isu Altantuya, Najib memberikan jawapan dengan mengulangi sumpah yang telah dilakukannya sebelum ini bahawa beliau tidak mengenali gadis Mongolia itu sedangkan bukan itu yang dipersoalkan oleh Tun Mahathir.
Isu Altantuya bukanlah tentang Najib kenal atau tidak, pernah berjumpa atau sebaliknya tetapi lebih untuk menuntut keadilan bagi kedua-kedua anggota polis, Sirul dan Azilah iaitu siapakah yang memberikan arahan kepada mereka.
Secara keseluruhannya, ramai yang kecewa dan tidak puas hati dengan jawapan Najib malam tadi. Beliau tidak menjawab keseluruhan isu yang dibangkit dan ditujukan terhadapnya. Bukan saja tiada yang lena tidurnya dengan jawapan Najib itu, bahkan ramai yang akan terus berjaga untuk membahaskannya lagi sama ada di kedai-kedai kopi, melalui media sosial dan sebagainya.
Dengan ini, adalah penting sebenarnya agar diadakan sebuah majlis forum secara langsung antara Tun Mahathir dengan Najib sebagai jalan penyelesaiannya.
Program itu boleh diadakan sama ada di studio televisyen yang dipancarkan ke seluruh negara atau di Dewan Merdeka, PWTC dengan dihadiri oleh ahli dan pemimpin UMNO, tetapi dalam masa yang sama juga disiarkan secara langsung melalui televisyen.
Berdasarkan jawapan Najib malam tadi, kesimpulannya mudah saja. Jika rata-rata rakyat dan penonton tidak puas hati, sudah tentu Tun Mahathir lebih tidak puas hati dengan jawapan itu. Mempertemukan mereka di pentas yang sama tentu mampu merungkai banyak jawapan dan  menggembirakan sesiapa saja yang dahagakan jawapan. Mereka juga boleh bersoal jawab jika tidak puas hati dengan sesuatu jawapan dan rakyat boleh menilainya dari situ.
Lebih-lebih lagi yang mungkin menyebabkan Tun Mahathir tidak puas hati ialah apabila Najib mengaitkan pembinaan Jambatan Bengkok dan BR1M dengan semua isu yang berlaku sekarang.
Ini pasti mengundang serangan balas daripada bekas Perdana Menteri itu.
Hanya dengan menampilkan Tun Mahathir dan Najib secara langsung dan dapat ditonton oleh semua rakyat saja, merupakan jawapan sebenar kepada kemelut kedua-dua pemimpin ini. ( SH 10/04/2015)

0

0

votes
Article Rating
Kongsikan artikel ini


Setelah Mukhriz Didesak Letak Jawatan, Apakah Pula Tindakan Drastik
Mahathir Selepas Ini?

Episod pertembungan antara Tun Mahathir Mohamad dengan Perdana Menteri, Najib Razak nampaknya semakin sukar ditemui jalan penyelesaian dan titik tengahnya. Najib ingin terus kekal dan tidak mahu mengalah manakala Tun Mahathir pula tetap mahukannya berundur.
Selepas Najib muncul di televisyen untuk menjawab semua kritikan dan serangan Tun Mahathir terhadapnya, bekas Perdana Menteri itu kemudiannya tampil lagi untuk mempertahankan hujah serangan dan kritikannya.
Nadanya bercakap mengenai 1MDB, Jho Low, Sirul, sokongan terhadap Najib, keyakinan BN dalam pilihanraya akan datang, jelas tidak berganjak sedikit pun daripada sebelumnya.
Bahkan jawapan-jawapan Tun Mahathir, terutama mengenai janji Jambatan Bengkok, lebih memalukan Najib kecuali jika Perdana Menteri dapat membuktikan tidak pernah membuat janji itu.
Begitu juga tuntutan Tun Mahathir agar dibentuk sebuah suruhanjaya yang benar-benar bebas bagi menyiasat segala salah laku dan kecurangan yang didakwanya berleluasa dalam 1MDB, ia sebenarnya adalah cabaran sekali lagi buat Najib.
Walaupun diserahkan kepada Ketua Audit Negara untuk melakukan pengauditan berkenaan 1MDB, sebagaimana kata  bekas Menteri Kewangan, Tun Daim semalam, ia masih menimbulkan konflik kepercayaan umum kerana jabatan itu terletak di bawah Kementerian Kewangan di mana Najib adalah juga menterinya.
Sebelum ini Lim Kit Siang dan Ibrahim Ali juga pernah menyuarakan perlunya sebuah Surunjaya Bebas atau Diraja dibentuk bagi menyiasat selepenuhnya urusan 1MDB.
Dalam serangannya, Tun Mahathir juga terus mempertikaikan siapakah sebenarnya Jho Low yang didakwanya begitu berkuasa berurusan dengan wang berskala besar bagi pihak 1MDB sedangkan dia bukan kakitangan kerajaan atau sebahagian daripada kerajaan.
Tindakan Tun Mahathir terus melontarkan pertanyaan mengenai Jho Low tidak lain ialah kerana Najib dalam temubualnya baru-baru ini masih enggan dan mengelak untuk menjawab mengenai peranan serta hubungannya  dengan ahli perniagaan Cina yang didapati gaya hidupnya penuh warna-warni bersama selebriti Hollywood itu.
Di ketika Tun Mahathir makin agresif melakukan serangan dan semakin ramai pemimpin UMNO tampil menyatakan sokongan kepada Najib, pertembungan itu kini memasuki episod baru apabila Mukhriz Mahathir pula digesa meletakkan jawatannya sebagai Menteri Besar Kedah.
Adun Bukit Lada, Ahmad Lebai Sudin dilaporkan berkata, jika Mukhriz tidak berani menyatakan sokongan secara terbuka kepada Najib, maka beliau seharusnya meletakkan jawatannya.
Katanya, jawatan Menteri Besar yang disandang Mukhriz itu dilantik oleh Najib dengan sokongan Adun BN dan beliau seharusnya terhutang budi dengan Perdana Menteri.
Mukhriz juga, dakwa Ahmad Lebai Sudin, dalam mesyuarat UMNO Kedah hari ini memberitahu, beliau akan menunggu hasil siasatan audit mengenai 1MDB sebelum mahu menyatakan sokongannya kepada Najib.
Perkembangan ini memperlihatkan Mukhriz dalam keadaan serba salah. Tetapi, sebagaimana budaya biasa dalam UMNO, tidak mustahil lebih ramai yang akan tampil mendesaknya berundur berikutan kemelut antara Tun Mahathir dengan Najib ini dengan hasrat tersembunyi “mungkin ada untung” yang boleh diraih daripadanya.
Ia mungkin akhirnya menyebabkan sama ada Mukhriz akur untuk berundur sebagai Menteri Besar Kedah atau Tun Mahathir sendiri akan mengambil tindakan drastik yang di luar jangkaan sesiapa.
Mengenali watak Mukhriz, tidak mungkin beliau akan memberi sokongan terbuka kepada Najib tetapi dalam masa yang sama membelakangkan pendirian bapanya. Beliau lebih mungkin sealiran dengan bapanya dan sedia mengambil risiko kehilangan jawatannya.
Meletakkan jawatan untuk memberi sokongan kepada bapanya secara automatik akan melonjakkan lagi kekuatan Tun Mahathir untuk terus menekan Najib kerana ia akan menyebabkan Kedah kembali ke pangkuan PR dalam pilihanraya akan datang ini.
Jika semasa era Pak Lah dahulu, Tun Mahathir mengambil tindakan keluar UMNO untuk menambahkan tekanannya, tidak mustahil beliau akan bertindak serupa sekali  lagi atau mengambil tindakan lain yang di luar dugaan untuk terus menekan Najib.
Kali ini ia mungkin bermula dengan pengunduran Mukhriz dan kemudian disusuli dengan tindakan lain oleh Tun Mahathir sendiri.
Dengan kecenderungan Najib untuk terus berkeras dan bertahan pada jawatannya, Tun Mahathir tentunya tiada pilihan selain mengambil sesuatu tindakan yang akhirnya akan memperlihatkan UMNO dan BN benar-benar goyang dan “senget sebelah”  sebelum pilihanraya akan datang.
Ini kerana jawapan yang Tun Mahathir kehendaki tetap satu dan tidak mungkin berubah – Najib mesti berundur!!  ( SH
12/04/2015
 )

0

0

votes
Article Rating
Kongsikan artikel ini


Ehh…Najib Dah Menang Ke Lawan Mahathir Sampai Dijulang Ni?

Tidak cukup dengan menzahirkan sokongan penuh, menjerit slogan “Lawan Tetap Lawan” dan menyanyikan lagu “Inilah Barisan Kita”, Pemuda UMNO bertindak lebih ke depan dalam kemelut politik yang sedang berlaku sekarang dengan bertindak menjulang Perdana Menteri, Najib Razak.
Aksi itu diperlihatkan selepas Najib mengadakan pertemuan dengan pemimpin Pemuda UMNO seluruh negara di PWTC semalam bagi menjelaskan pelbagai isu seperti 1MDB, Altantuya dan sebagainya yang menjadi asas serangan bertali arus oleh Tun Mahathir.
Tetapi menjulang Najib selepas pertemuan itu menimbulkan lebih banyak persoalan daripada sekadar bertujuan menunjukkan sokongan.
Perlukah Pemuda UMNO berlebih-lebihan sehingga ke peringkat menjulang Najib?
Najib hakikatnya tidak boleh dijulang sebab beliau tidak menang sebarang pertandingan dan belum juga menang dalam pertembungannya dengan Tun Mahathir.
Apakah tujuan Pemuda UMNO berbuat demikian sebagai suatu provokasi agar Tun Mahathir terus menyerang Najib lagi?
Apatah lagi apabila Tun Mahathir menyatakan beliau hanya berseorangan dalam tindakannya mengkritik dan membangkitkan pelbagai isu mengenai kepimpinan Najib Razak. Nampak macam Pemuda UMNO ada baeek punya strategi!!
Sebagai orang yang pernah dimusuhi oleh Tun Mahathir dalam era kepimpinan Tun Abdullah sebelum ini, tindakan Pemuda UMNO yang dipimpin KJ menjulang Najib juga mungkin digambarkan berunsur ingin membalas dendam lama dan “ada udang di sebalik batu”.
Bukankah lebih natural jika sekadar bertemu, mendengar penjelasan dan menyatakan sokongan saja?
Pemuda UMNO dalam masa yang sama juga, menurut KJ, berpuas hati dengan penjelasan Najib  dalam pertemuan itu tetapi tidak dijelaskan dengan lebih lanjut sejauh manakah detail dan mendalamnya penerangan oleh Najib itu.
Namun, mengambil kira kemunculannya dalam temubual dengan TV3 sebelum  ini, penjelasan Najib ternyata masih jauh daripada memuaskan hati rakyat.
Selain ramai yang beranggapan demikian, Tun Mahathir juga dalam tulisan terbaru di blognya membangkitkan perkara yang sama. Kata bekas Perdana Menteri, Najib bukan saja tidak menjawab persoalan pokok yang ditanyanya, bahkan jawapannya lebih menimbulkan kekeliruan.
Jadi, apa sebabnya penjulangan itu dilakukan? Apakah ianya suatu sindiran kepada Najib?
Ohh! Barangkali sebab itu Najib dilaporkan merah padam mukanya apabila dijulang sebegitu rupa?
Mungkinkah Najib juga keliru mengapa beliau dijulang? Atau Najib dapat merasakan penjulangan itu suatu sindiran dan hanya mahukannya lebih bergasak dengan Tun Mahathir?
Di mata umum pula, tindakan Pemuda UMNO menjulang Najib hanya menambahkan lagi kebencian yang sedia ada. Di ketika ini Najib sebenarnya, selain perlu menjawab banyak persoalan, juga seharusnya lebih memperlihatkan watak rendah diri dan merakyatkan kepimpinannya.
Ini kerana melalui serangan dan kritikan yang ditujukan kepadanya itu, rakyat bukan saja gelisah dengan pemborosan dan kemewahan tetapi juga sedang marah dengan pelbagai beban dan kenaikan sara hidup yang mereka alami.
Namun Pemuda UMNO telah meninggikan lagi kedudukan Najib dengan tindakan menjulangnya itu.
Apakah Pemuda UMNO, di mana ketika mulut menyatakan sokongan tetapi sebenarnya bertindak bertentangan iaitu mahukan Najib makin dibenci dan dijauhi? (SH 14/04/2015)

0

0

votes
Article Rating
Kongsikan artikel ini


Kenapa Rompin Mengundi Dulu Berbanding Permatang Pauh?

Berbanding di Rompin, pilihanraya kecil Parlimen Permatang Pauh dilihat amat penting dan bakal menentukan perjalanan seterusnya fasa politik negara, terutama yang melibatkan masa depan Najib.
Pentingnya Permatang Pauh kepada Najib, UMNO dan BN sehingga SPR sendiri menentukan hari pengundiannya ialah
pada 7 Mei
 iaitu dua hari selepas pengundian di Rompin pada
5 Mei.
Keadaan ini terlihat pelik kerana pewartaan kekosongan kerusi Parlimen Permatang Pauh sebenarnya ialah pada 16 Mac apabila Lembaga Pengampunan menolak petisyen yang dikemukakan oleh keluarga Anwar Ibrahim pada 24 Februari lalu sedangkan nahas helikopter yang menyebabkan kematian Ahli Parlimen Rompin, Jamaluddin Jarjis ialah pada 4 April.
Secara logik, berdasarkan hukum akal, mengikut tertib dan kebiasaan, tentulah pilihanraya kecil Permatang Pauh sepatutnya diadakan terlebih dahulu berbanding Rompin.
Lebih-lebih lagi SPR juga mengadakan mesyuarat untuk menentukan tarikh pilihanraya Permatang Pauh adalah pada 8 April manakala mesyuarat untuk menentukan tarikh Rompin pula ialah pada 10 April.
Setidak-tidaknya boleh juga diadakan tarikh penamaan calon dan pengundian secara serentak di kedua-dua kawasan itu.
Tetapi dalam mesyuarat 8 April itu, SPR menentukan hari pengundian di Permatang Pauh
pada 7 Mei
 dan kemudian pada mesyuarat 10 April pula, SPR memilih tarikh pengundian untuk Rompin ialah
pada 5 Mei
.
Walaupun SPR memberi alasan pengundian di Rompin tidak dapat diadakan serentak dengan Permatang Pauh
pada 7 Mei
 kerana hari tersebut merupakan Hari Hol yang merupakan cuti umum bagi negeri Pahang, persoalan yang timbul ialah kenapa tarikh lebih awal yang dipilih dan bukannya tarikh selepas
7 Mei
? Kenapa pengundian di Rompin tidak diadakan pada 9 atau 10 Mei?
Ternampak sedikit pelik dan ajaib di sini. Kenapa tarikh pengundian di Rompin diawalkan berbanding Permatang Pauh sedangkan pewartaan kekosongan kerusinya lebih kemudian dan mesyuarat SPR juga dua hari lebih lewat daripada itu? Apa muslihat tarikh awal itu?
Di sinilah sebenarnya pentingnya keputusan pilihanraya Permatang Pauh itu kepada percaturan masa depan Najib. UMNO dan BN secara umumnya sedar mereka tiada masalah untuk menang di Rompin kerana majoriti yang dimenangi oleh Jamaluddin Jarjis dalam pilihanraya lalu adalah 15,114 undi. Rompin juga kubu kuat BN dan pembangkang tiada kekuatan di situ.
Kemenangan di Rompin yang sudah boleh diramalkan itu dijangka akan digunakan  sebagai “psywar” atau perang saraf untuk mengajak pengundi Permatang Pauh agar turut sama memilih BN, kalau pun tidak memberikan kemenangan, sekurang-kurangnya ia diharapkan mampu mengurangkan majoriti kemenangan PKR di kerusi itu.
Selepas keputusan Rompin nanti, berduyun-duyunlah pemimpin UMNO bercakap memuji dan menyanjung kepimpinan Najib yang kononnya masih diperlukan dan diterima oleh pengundi.
Mungkin nampak mustahil untuk UMNO dan BN menang di Permatang Pauh berdasarkan isu-isu semasa seperti serangan Tun Mahathir kepada Najib, GST, simpati kepada Anwar dan sebagainya serta berdasarkan majoriti PKR 11,721 undi pada pilihanraya umum lalu tetapi dapat mengurangkan majoriti undi di kubu kuat PKR sudah memadai untuk menunjukkan Najib dan UMNO masih diterima baik oleh pengundi.
Dengan kejayaan mengekalkan kemenangan di Rompin, mungkin dengan majoriti lebih besar dan disertai pula kemampuan mengurangkan majoriti undi PKR di Permatang Pauh, ia juga akan digunakan sebagai “modal utama”  untuk menafikan dakwaan Tun Mahathir bahawa Najib semakin ditolak oleh rakyat pelbagai kaum dan lebih mungkin membawa BN kalah dalam pilihanraya akan datang.
Itulah sebab sebenarnya mengapa pengundian di Rompin perlu diadakan terlebih dahulu berbanding Permatang Pauh.
Sekiranya semua perancangan itu berjaya dilakukan, percayalah, selepas ini, Tun Mahathir  juga akan dibelasah dan dihentam cukup-cukup oleh pimpinan UMNO kerana dakwaannya sebelum ini bahawa BN akan kalah ternyata meleset dan tidak benar sama-sekali.
Serangan dan kecaman Tun Mahathir kepada Najib selama ini juga dianggap tidak bernilai lagi. Bahkan jika bekas Perdana Menteri itu mahu terus menekan Najib selepas itu, lebih mudah bagi UMNO untuk menangkis dan menjawabnya.
Dalam hal ini, jika PR ingin melihat serangan Tun Mahathir kepada Najib terus relevan dalam fasa-fasa berikutnya, mereka tiada pilihan selain memastikan calon PKR di Permatang Pauh bukan saja menang dengan jumlah undi yang tidak jauh berbeza dengan dahulu, tetapi lebih baik jika dengan majoriti lebih besar lagi.  (SH 13/04/2015)

0

0

votes
Article Rating
Kongsikan artikel ini


Tangkap Jho Low, Buka Semula Kes Altantuya…Habis Cerita!!

Disebalik Najib Razak menerima sokongan satu persatu, bermula dengan Ketua-Ketua Bahagian, Wanita, Pemuda, Puteri dan UMNO Negeri-negeri, hakikat yang makin nyata ialah apa yang dibangkitkan oleh Tun Mahathir dalam serangannya selama ini semakin diakui ada kebenarannya.
Dua isu pokok yang dipersoalkan Tun Mahathir terhadap Najib ialah berkenaan 1MDB dan keadilan untuk Sirul. Berkaitan 1MDB, antara pertanyaan Tun Mahathir ialah ke mana perginya wang RM42 bilion yang ia berhutang dan apa peranan Jho Low dalam syarikat tersebut?
Dalam isu Sirul pula, pertanyaan Tun Mahathir ialah siapakah yang mengarahkannya membunuh Altantuya?
Selepas Najib mengadakan pertemuan dengan Pemuda UMNO yang menyaksikan beliau dijulang kemudiannya, Ketua Pemuda UMNO Khairy Jamaluddin bukan saja meminta audit terhadap syarikat itu dipercepatkan, malah mahu Jho Low segera disiasat.
Ramai yang hairan kenapa KJ secara tiba-tiba, tidak lama selepas menjulang Najib, mahukan pula Jho Low disiasat?
Apakah beliau tidak puas hati dengan penjelasan Najib dalam pertemuan itu atau tidak percaya dengan pengakuan Perdana Menteri sebelum ini bahawa Jho Low tiada sebarang kaitan dengan urusniaga 1MDB?
Tidak lama selepas Jho Low tampil menuding UMNO sebagai “kaki putar”  dalam isu melibatkan dirinya, Ahli Parlimen Kepala Batas yang juga bekas Setiausaha Politik Tun Abdullah, Reezal Merican Naina Merican pula mencabar ahli perniagaan itu agar berani kembali ke tanahair untuk menjelaskan kaitannya dengan 1MDB.
Dalam masa yang sama, hari ini juga Tony Pua dari DAP turut mendesak agar pihak polis segera menyiasat Jho Low dan Najib atas kesalahan melakukan jenayah kepada pembayar cukai.
Dengan pihak pembangkang dan UMNO seakan “senada dan seirama” mahukan Jho Low disiasat, ia seolah-olah semakin ramai mulai sedar bahawa kritikan dan teguran Tun Mahathir selama ini ada benarnya.
Dengan menangkap dan menyiasat Jho Low, barangkali banyak maklumat boleh diperolehi mengenai peranannya dalam syarikat yang bermasalah itu seperti dengan siapa dia berhubung, siapa yang memberi arahan, peranannya dalam beberapa entiti pelaburan di luar negara dan sebagainya lagi.
Secara logiknya, melalui maklumat daripada Jho Low sajalah kebarangkalian untuk mengetahui ke mana perginya berbilion-bilion wang 1MDB akan menjadi lebih mudah.
Dalam hal ini, adalah terpuji jika Najib dapat bertindak berani untuk memastikan Jho Low dapat dibawa pulang ke Malaysia dengan kadar yang segera bagi menjalani proses siasatan yang menyeluruh oleh pihak polis.
Najib hakikatnya tiada pilihan lagi. Kata-katanya bahawa Jho Low tiada kaitan dengan 1MDB turut tidak dipercayai oleh menterinya sendiri. Melakukan audit dan mengeluarkan kenyataan bahawa Jho Low tiada kaitan dengan 1MDB juga tidak diyakini.
Muncul menjawab di televisyen juga akhirnya diperlekehkan orangramai. Apa lagi yang boleh dilakukan selain memberanikan diri membawa Jho Low ke medan siasatan dan pengadilan.
Jika ini dapat dilakukan, bukan saja orangramai memuji tindakannya, bahkan mungkin mampu memberi kepuasan kepada Tun Mahathir akhirnya.
Begitu juga dalam isu Sirul. Sejak Tun Mahathir bersuara, keghairahan orangramai ialah untuk mengetahui siapakah yang memberi arahan kepada anggota polis itu untuk membunuh Altantuya.
Sirul dalam pengakuannya pula mengatakan beliau telah diarahkan oleh seseorang dan hanya menjadi kambing hitam dalam kes Altantuya itu.
Selari dengan keghairahan orangramai itu, bekas Ketua Polis Negara, Musa Hassan dalam reaksinya mengatakan pihak polis boleh membuka semula kes itu untuk disiasat bagi menentukan siapa yang memberi arahan sebagaimana yang kerapkali ditanyakan oleh Tun Mahathir.
Katanya, tidak ada sebab kertas siasatan tidak boleh dibuka semula memandangkan wujudnya laporan polis yang dibuat oleh Altantuya sebelum kematiannya.
Sekali lagi, Najib juga harus berani mengarahkan pihak polis menyiasat semula kes pembunuhan itu bagi menentukan keadilan yang hakiki serta menjawab teka-teki orangramai selama ini.
Hakikat Najib sudah bersumpah tidak pernah berjumpa atau mengenali Altantuya tiada kaitan sama-sekali kerana penyiasatan semula hanya menjurus untuk menentukan siapakah yang memberi arahan kepada Sirul melakukan pembunuhan itu.
Sama seperti kes 1MDB, kiranya Najib berani mengarahkan siasatan semula kes Altantuya ini, ia bukan saja mampu melimpahkan pujian kepadanya, bahkan juga tiada isu lagi Tun Mahathir meneruskan kritikan dan serangannya.
Ini kerana ia sesuai dengan soalan mudah Tun Mahathir kepada Najib sebelum ini – ke mana hilangnya wang 1MDB dan siapa yang beri arahan kepada Sirul?
Ayuh Najib, segera tangkap Jho Low dan buka semula kes Altantuya…habis cerita!!! (SH 15/04/2015)

0

0

votes
Article Rating
Kongsikan artikel ini


Selepas Siti Nurhaliza Dan Rozita Che Wan, NGO Diterajui Abang
Muhyiddin Juga Sokong Mahathir

Dalam pertembungan yang sedang berlaku antara Tun Mahathir dengan Najib Razak, ramai yang tertanya-tanya apakah pendirian Pemikir atau Pertubuhan Pemikir Agenda Watan Malaysia mengenainya.
Pertanyaan itu timbul kerana Pemikir dianggotai oleh beberapa tokoh berpengaruh daripada kalangan bekas Menteri, Ahli Parlimen, pegawai tinggi kerajaan serta tokoh penting dalam masyarakat.
Antara mereka yang menganggotai Pemikir ialah Sabbaruddin Chik, Azmi Khalid, Aziz Shamsuddin, Osu Sukam, Drs Suleiman Mohamad dan ramai lagi. Bekas Peguam Negara, Abu Talib Othman dan bekas Ketua Polis Negara, Musa Hassan juga menganggotai NGO itu.
Lebih menarik ialah Presiden Pemikir adalah Aziz Yassin, bekas Ahli Parlimen Muar yang juga abang kepada Timbalan Perdana Menteri, Muhyiddin Yassin.
Selain itu, NGO ini juga difahamkan kerap mengadakan pertemuan dan bertukar-tukar fikiran dengan Tun Mahathir dengan kali terakhir mereka mengadakan pertemuan dengan bekas Perdana Menteri itu ialah pada 8 April lalu.
Lalu, ramai yang bertanya, apa pendirian Pemikir sebenarnya – menyokong Tun Mahathir atau Najib?
Ramai juga bertanya, kenapa Pemikir masih berdiam diri sedangkan penyanyi Siti Nurhaliza dan pelakon Rozita Che Wan pun berani menyatakan sokongan terbuka kepada Tun Mahathir?
Tidakkah NGO itu terpanggil untuk bersama-sama dengan Tun Mahathir yang sudah mulai menyebut nama Muhyiddin sebagai pengganti yang layak mengambil alih tempat Najib?
Setelah diasak oleh pelbagai pihak, Aziz Yassin dalam SMS yang banyak dihantar kepada ramai kenalan dan rakan-rakannya pagi tadi, beliau memaklumkan sokongan Pemikir terhadap Tun Mahathir.
Dalam SMSnya itu, beliau berkata, NGO itu ditubuhkan dengan sokongan daripada Tun Mahathir, malah bekas Perdana Menteri itu juga adalah Penaung Seumur Hidup kepada Pemikir.
Oleh yang demikian, tambah Aziz lagi, Pemikir menyokong penuh segala tindakan yang dibuat oleh Tun Mahathir demi kepentingan agama, bangsa dan negara.
Di ketika Najib mungkin berbangga dengan sokongan bertalu-talu daripada Ketua Bahagian UMNO, Wanita, Pemuda, Puteri dan sebagainya serta Tun Mahathir pula mengeluh beliau mungkin keseorangan, ramai yang cintakan negara ini merasakan bekas Perdana Menteri itu sebenarnya lebih disokong dalam diam oleh rakyat negara ini.
Buktinya melalui sokongan yang dinyatakan oleh Siti Nurhaliza kepada Tun Mahathir di Instagram miliknya saja telah mencatat sebanyak 17. 2 juta “like” serta lebih 700 komen sehingga pagi tadi.
Tidak diragui lagi, sokongan rakyat kepada Tun Mahathir sebenarnya jauh lebih besar daripada gegak-gempita yang dihebohkan melalui  pertemuan Najib dengan Ketua-Ketua Bahagian, Pemuda, Wanita dan Puteri UMNO.
Mungkin kerana “sedikit tersindir” dengan keberanian Siti Nurhaliza dan Rozita Che Wan menyatakan pendiriannya, maka Aziz Yassin akhirnya tampil dengan tebaran SMS yang banyak dihantar kepada rakan-rakan dan kenalannya mengenai pemakluman sokongannya kepada Tun Mahathir itu.
Meskipun agak terlambat berbanding Siti Nurhaliza dan Rozita Che Wan, sekurang-kurangnya Aziz Yassin menjadi “berani” juga akhirnya. (SH 16/04/2015)

0

0

votes
Article Rating
Kongsikan artikel ini